정조 10년
丙午正月二十二日辰時。上御仁政門。朝參入侍時。行都承旨魚錫定。左承旨趙鼎鎭。右承旨金光默。左副承旨李東馨。右副承旨金翊休。同副承旨朴天衡。假注書洪樂貞李德鉉。記注官金健修金鳳顯。奎章閣提學吳載純。原任直閣李秉模徐鼎修徐龍輔。待敎李崑秀。檢校待敎尹行任。以次侍立訖。上曰。三品以上有所懷者。竝令陞殿。可也。左議政洪樂性曰。日氣不適。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。春爲一歲之元。而序屬三陽之泰。聖志益勉於自强。庶政方懋於維新。一念憂勤。孶孶乎保民之道。十行絲綸。眷眷乎招賢之誠。八域臣庶。孰不想望治平。而且當歲首。先開經筵。連行參對。凡所以咨詢講確。無非勤政勤學之要。而至於今日朝參。申命公卿庶僚。各陳憂國恤民之策。至使扇仗侍衛之士。亦有懷必陳。尤可仰至誠求言之盛德至意矣。以臣空疎之識。實無加勉之語。而第念天下萬事之本。惟在以實心行實政。苟於政令施措之間。一或欠誠。則風草捊鼓之應。難以徯志。必也祛文務實。至誠無息。講學則有資益之實。求賢則有招徠之實。用人則有盡其才之實。恤民則有樂其生之實。待臺諫則有虛襟轉環之實。明法制則有戢奸懲惡之實。使日用云爲。無一不出於實。然後汚下之世道。可以挽回。澆薄之人心。可以丕變。此在殿下一奮發一轉移之間耳。伏況聖學旣高。睿知獨運。大小承佐之臣。皆不足以螢爝之微光。仰裨日月之大明。則有君無臣之歎。政爲今日道也。如臣無似。獨忝三事之列。初無一分之益。瘝素之罪。難以自贖。然而臣愚死罪。竊以爲。殿下聰察太過。巨細不遺。雖於期會節目之間。過費精力。不自遑暇。宵衣旰食。未足形容其憂勞。祈寒盛暑。亦恐損傷於榮衛。雖幸春秋鼎盛。每有樂此不疲之盛念。而區區過憂。亦在於保嗇之失宜。伏願摠攬大綱。闊略細務。深存宴息之義。常念日休之道。克勤乃逸。各適其中。使庶事不至叢脞。聖躬長享安泰。此臣區區之望也。上曰。卿言好矣。當體念。樂性曰。臣昨秋。仰覲我東宮邸下岐嶷之姿。溫文之質。天賦出常。禮節夙就。億萬年無疆之休。實基於此。臣伏不勝歡躍頌祝之至。歲籥載新。寶齡添籌。衣尺日長。知思日開。此正保傳輔導。薰陶德性之時也。賈誼曰。成王幼在襁褓。召公爲太保。周公爲太傅。太公爲太師。又曰。孩提有識。三公三少。固明仁孝禮義。以道習之。逐去邪人。不使見惡行。於是皆選天下之端士。孝悌博聞有道術者。以衛翼之。使與太子。居處出入。故太子乃生。而見正事聞正言行正道。左右前後。皆正人也。又曰。三代之所以長久者。以其輔翼太子。有此具也。此誠至言也。臣謂目今萬務。莫重於此。莫先於此者。竊伏念。殿下所以身敎之方。面命之訓。靡不用極。而第日處深宮。罕接僚屬。則輔導之道。薰陶之工。必有所未盡者。在前後左右者。無非宦官宮妾之類。則我邸下之所見者皆正事。所聞者皆正言。所行者皆正道。果能如成王之爲太子時乎。夫以武王之聖。身敎成王者。必盡其方。而猶必置師傅擇左右。若是之周備。則其慮也切。而其意也深矣。且程夫子曰。接賢士大夫時多。接宦官宮妾時少。於此尤可見輔導之益。薰陶之效也。今我邸下。已過成王襁褓之時。正當孩提有識之日。豈可日與宦官宮妾輩。游嬉度日而已哉。說經講學雖使太早。以我邸下睿質之天縱。必有契悟而領會者。雖不得日開雷肆。以討論講學爲事。必簡選端士正人。置之師傅之位。僚屬之官。頻頻進對。與之親熟。盡保傅之道。則其所見聞。與其所行者。皆得其正。而輔導薰陶之功。自不少矣。三代郅隆之化。永長之籙。可復見於今日。豈不盛哉。豈不休哉。伏乞聖明留意焉。上曰。所奏切實。當體念矣。樂性曰。聖學高明。卓越百王。如臣愚陋。顧何敢有仰勉。而第伏念。殿下以上聖之姿。承艱大之業。御極出治。已十有一年于玆矣。宵旰憂勤。一念孜孜。惻怛愛民。而民生愈困。誠懇求言。而言路不開。以言乎人才。則位著苟艱。以言乎財用。則經費匱乏。人心日益澆漓。朝象日益泮渙。此曷故焉。正坐下乏賢能。未見承佐贊襄之休。而直以如臣無才無德者。苟充輔相之任也。如是而求治。則不幾近於却步而求前。閉門而欲入乎。大抵治國之要。莫先於得人而器使。使允釐百工。庶績咸熙矣。故古昔聖君。勞於求人。逸於得人。有君無臣之歎。莫今日若。則國勢之岌嶪。世道之艱虞。安得不若是之甚哉。惟願聖明。誠求賢德。廣搜才能。任使得宜。各適其器。如是而民不安國不治。臣未之聞也。惟殿下留神加勉焉。上曰。好矣。當留意。樂性曰。民惟邦本。而民之休戚。係於守令。守令得其人則民安。民安則國安。守令不得其人則民困。民困則國困。守令之職。豈不重且大哉。按諸史牒。致治之主。莫不重其選而愼其簡焉。如漢之宣帝。皇明太祖是也。大抵欲擇守令。則莫先廉謹。廉則民免剝割之患。謹則官無苛酷之政。傳曰。苛政猛於虎。古語云。貪吏毒於凶歲。由此見之。則苛貪之虐於民。廉謹之利於民。可知也。然祛苛黜貪之道。非但在於嚴立科條。以法峻繩而已。亦無如先奬廉謹之吏。風動一世。蓋廉謹者褒嘉。則貪虐者自黜。廉謹者登進。則貪虐者自退。是以大典亦有歲首抄啓之擧。祖宗朝良法美制。槪可見矣。挽近以來。此選之久廢。雖緣吏之廉謹者不若古時。而亦豈全然無其人乎。且廉謹者漸少。貪虐者漸多。未嘗不由於朝廷無崇奬之擧。而不能培養之致也。今當歲首。申明舊典。卽選廉謹之吏。俾有奬勸之實。何如。上曰。依爲之。樂性曰。有國所重。莫過於刑政。而刑政所先。惟在於懲討。懲討者。所以討亂賊而明大義也。目今彝倫之斁絶。人心之陷溺。專由於懲討之不嚴。合辭之論。便作文具。經年閱歲。一向靳允。致使元惡大憝。竝移善地。凶魁劇逆。尙逭當律。至於甲辰秋乙巳春。載籍所未有之大變。尤是爲臣子食息不可忘之讎。而王法迄未夬伸。輿情轉益抑鬱。此莫非群下玩愒。未效臣死之義。而臣愚死罪。竊以爲殿下過於涵覆。主於鎭安。或冀龍蛇之可爲赤子。梟獍之可懷好音。天地好生之德。孰不欽仰。其奈惡種醜孽。終無率化之理。百怪千變。愈往愈甚。難言之憂。方來之患。有不可勝言。靜言思之。寧不懍然寒心。況於近日臺啓。乍降依允之音。而旋卽酌處。追改不允之批。而使之究竟。若夫處分間姑停五字。便是近來創有之例。日前連啓諸臺。見其是不見其非。而反有特敎譴罷之命。在殿下存臺體待言官之道。獨不念關係後弊之歸乎。伏願聖上深軫義理之漸湮。刑政之漸乖。前後三司之請。一倂從施。明正處分。使世道人心。毋至自壞焉。且臣於堂疏還給後傳敎。竊不勝憂慨者。疏本不頒。未知遣辭之如何。而要之斷斷無他。亶出忠憤。而旣不賜批。又從以設禁。以防進言之路。豈料聖明之世。乃有此過中之擧也。事關懲討。而爲群下者不得爭論。則其可曰有國法乎。有臣分乎。近年以來。殿下於此等事。輒下禁令。以防言者。非止一二。而至於今番。又爲聖德之累。大關日後之弊。伏願亟寢前日勿捧之傳敎。俾伸臣子齊憤之忱焉。上曰。異於臺啓。雖不措辭批答。而卿等之事。終涉不誠。今日百僚咸集。卿在具瞻之位。以敬禮之意。不欲盡諭矣。領敦寧府事鄭存謙曰。俄者左相所奏。卽臣等所嘗懲討之事。若論不誠之罪。臣實爲首矣。上曰。不必更提矣。存謙曰。向伏見傳敎。因警求助之意。溢於十行。瞻聆所及。孰不欽仰。聖主修省。必求在己之天。人臣願忠。先格出治之源。捨此則皆枝葉之論也。蓋其位育之功。基於愼獨。治平之本。根於誠正。若其不然。雖有求治之心。而治之不得其本。雖有致治之方。而爲之不得其序。亦終於退沮而無所成矣。聖人治法。本無別般神奇。亦非高遠難行。先立其大者而已。朱子曰。天下事所當言者。不勝其衆。獨以天下之大本。今日之急務。深言之。先正君心。卽大本也。輔翼太子。卽急務也。顧今歲籥載新。王世子入學之年漸近。睿質夙就。智思日長。八域臣民之延頸顒祝。曷有其極。啓發良知。薰陶德性。此政其時今日之急務。豈有先於此者乎。其所輔翼之道。殿下先於大本上工夫。新而又新。聖而益聖。雖至一念之微。合於天德。則敬而擴之。雖於一事之微。違於中道。則敬而克之。一日之間。默觀此心。齋莊凝穆。淸明純一。則是一日之堯舜也。一月之間。默觀此心。所存所發。一出於天理之公。不雜乎人慾之私。則是一月之堯舜也。由是而無少間斷。緝熙光明。則與天命於穆之妙。合而爲一。堯舜之道。如斯而已。然則聲律身度。一循天則。濡染觀感之效。自在不言之中。早諭身敎之方。率由化源而推來。夙夜基命之本。太平萬世之基。亶在於是。自切區區之忱。敢效芹曝之獻。勿以爲常談而益加留神焉。上曰。好矣。當體念。出擧條存謙曰。在昔光武之世。因日蝕之災。執金吾朱浮上疏曰。堯舜之盛。猶加三考。大漢之興。亦累功效。願陛下游意於經年之外。望治於一世之後。光武采納其言。牧守之易代頗簡。終致治平。至於我朝。本有瓜限。而先正臣李珥。陳用人之道。保民之方。每以毋論京外官。久任責成爲請。其疏有曰。疇咨熙載。務使人器相稱。委任責成。無貳勿間。期於底績。蓋久任然後。方可以展布設施。民得以蒙其澤矣。此誠窮格識務之論也。近年以來。每當都政。瓜前遷轉。便作應行之例。數見換易。民邑俱弊。繼自今申飭銓曹。愼簡於差遣之初。必準其瓜滿之限。則恤民懋實之政。無過於此矣。至於西北邊倅。作防禦使階梯之後。赴任未幾。輒皆圖遞坐席未暖。遞易頻數。邊民偏受其害。粵在戊寅。故相臣兪拓基。以瓜前經遞者。勿施履歷之意。筵稟定式。臣於年前。亦以此仰達矣。今則歲月寢久。漸不遵行。一體申飭。另遵定式。庶可爲民實惠。故敢此。仰達矣。上曰。所奏果好。依此申飭銓曹。定式施行。可也。出擧條存謙曰。粵在宣廟朝。有元朝日變。故相臣李恒福。極言天人之際。終之曰。推誠當自納諫始。宣廟嘉納。蓋因警求助。固是帝王之盛節。而察言採納。乃爲應天之實政。爲治之道。莫先於振紀綱正世道。開言路。而言路開然後。紀綱可以立。世道可以正。然則開言路。尤是急先務也。恭惟我殿下。學冠百王。智周萬物。猶且謙沖。不以聖智自居。每下明詔。不憚下問。此誠帝王之高致。爲治之先務也。然獻替之言罕聞。官師之規寂然。紀綱不振。世變層生。其故何哉。噫。執法沬血之請。尙未格天。凶孽不盡殲滅。民彝將至斁絶。人不爲人。腐心痛骨。逐歲爭難。惟此懲討一事。奚暇及他。臣曾於年前。悶旱詢諮之日。以刑政失當。寔爲召災之端。亟從執法之請。盡了臺啓。則於是乎王法行而言路闢。有所仰復於綸音之下。況今屢經劇變。亂萌愈滋。比諸年前。憂虞尤倍。今日卽歲首大朝會也。盡允前後群請。掃蕩凶醜。政是轉災爲安之大機會。了此然後。世道靖而昌言至。伏乞亟加廓揮。以爲應天之實政焉。上曰。前已悉諭矣。出擧條判中樞府事金熤曰。朝參。大朝會也。卿士百僚咸造於庭。固宜有忠言嘉謨之進於前者。而臣等則固當朝夕納誨。左右獻替。或以箚疏陳白。或於筵席敷奏。昨日而言。今日而言。卽臣等之分耳。亦何必待今日而乃可言也。然而今日朝參。視前尤有別焉。日昨求言之敎。丁寧諄複。至令蔭武庶僚。亦皆有懷書呈。則職在大官。敢不欲仰體聖意。對揚休命。臣空疎迂滯。不能以一言一事。仰效匡弼之義。平日旣無裨補之謨。今日又無敷奏之言。此實臣罪。惶愧無地。第念臣不必別有仰陳。竊聞諸大臣所陳。無非良箴嘉猷。致治之道。捨此而更無他道。蓋一心爲萬化之源。誠正爲出治之本。自朱子。以後。至于今日。人臣之誦說於君前者。卽此箇說話。而今日諸大臣所奏。亦皆如此。在廷諸臣之聽之者。皆必謂之以陳談例套。殿下所以聽之者。亦恐如斯而已。然而殿下聖學卓越。洞覩今古。從古帝王。果有捨此道而致治者耶。今殿下若能受之以實心。措之於實政。則只以此箇說話。優可以行仁政於天下。雖然以實心行實政。其要在於克去氣質之私。保養天理之公。若有一毫私意。未盡克去。則便欠一分天理。而心不能公矣。心不能公則非實心也。非實心則何以行實政乎。天無私覆地無私載。日月無私照。人主奉三無私。與天地合其德矣。何可容着一毫私意。累我萬化之源。終未臻於以實心行實政之道耶。臣之無一言裨補之謨。固臣之罪而區區所仰望。惟在於殿下克盡私意。養得天理之公而已。臣之此言。亦是陳談。而殿下若欲外此陳談。而另求新奇底論。則竊恐求之而莫之聞矣。上曰。所奏好矣。當體念。出擧條熤曰。殿下求言之敎。及於末宦庶僚。求助之意。藹然於絲綸之間。臣竊聞朝參當參之官。擧皆以無所言爲憂。互相講究其所合言之事云。未知人人皆有所陳。而要之有懷則必陳。其言之盡能底績。雖未可必。而衆言之中。亦豈無可用之言耶。如其可用。則便卽擧而行之。是乃爲實政。若只求其言。而不用其言。則今日求言之敎。只將爲應文之擧而已。採其中可行之言。申飭有司。俾卽擧行。使今日求言之敎。能有實效。是臣區區之望也。上曰。卿言甚合時措之宜。當體念矣。出擧條熤曰。臣有區區所懷。事雖過矣。敢此。仰達。向來以黃基玉事。昌城尉削職。日前以李光益事。李敬懋罷職。處分殊涉過當。此不過微眚。而罰及其父與叔。此雖出陶勻警飭之聖意。而王者之一嚬一笑。左右史書之。垂之後世矣。史必以黃基玉之罪。削其父黃仁點之職。李光益之罪。罷其叔李敬懋之職。書之。後之覽史者。豈不曰罰不及嗣。聖王之訓。何乃罰及其父與叔云乎。臣於伊時。見朝紙所出。竊以處分之過當。爲之憂歎。今雖已過之事。敢此。仰達。嗣此以後。深留聖念。無復過當之擧。區區之望也。上曰。儀賓武將。異於具僚。故果有伊時處分。而予亦知其過中。然卿所謂左右史云云。竊亦以爲過矣。卿之隨事匡救。予誠歎服矣。出擧條載純等進箚子。上曰。當賜批矣。錫定曰。殿下遇災修省。靡不用極。誕敷明旨。詢及庶僚。猗歟轉移之機。實在於是而臣愚死罪。以爲求言非難。用言爲難。今日滿庭臣僚。上自公卿。下至微末。各陳所懷。則其嘉謨嘉言。亦豈無採用者乎。伏願殿下。一一嘉納。採而用之。以求言之誠意。有用言之實效。則從今以往。殿下雖不求言。而願忠於國者。當日陳嘉言。來陳之道。惟在殿下用與不用。而弭災致休之道。恐不外於是矣。上曰。當留意矣。出擧條鼎鎭曰。我殿下臨御十載。一念憂勤。乃於歲初遇災之餘。惕然警懼。親御法殿。召接臣隣。思聞忠讜之言。講究消弭之策。責躬之敎求助之意。藹然於絲綸之間。而群下之所以奉承者。只以應文例語。塞責而止。甚至於朝儀不成模樣。百度之解弭。庶務之叢脞。無可言者。此皆由於臣下不能對揚之致。而亦因殿下求治之法。未得其要而然也。伏願益加反省之工。懋盡導率之化。俾治規先定。朝綱振肅焉。上曰。好矣。當留意。出擧條鼎鎭曰。次對擧條。必於當日書入。筵說亦於三日之內。修整入啓。旣有年前定式。而近來漸至解弭。擧條書入。或至數日。筵說入啓。亦在四五日之後。事甚慢忽。自今更加申飭。如或過限。則當該注書。捧現勘罪爲宜。臣方侍罪該房。故敢此。仰達矣。上曰。依爲之。出擧條東馨曰。夫奢侈之弊。莫如近日。上自朝廷百官。下至閭巷小民。無不競奢爭侈。大而宮室車服。小而飮食器用。務爲華靡。必盡奇巧。恥居人後。竭力後已。昔則位致卿相。十年一袍。亦足供職。今焉一年十袍。猶不足以當之。昔則號爲富戶。食不兼味。惟樸素是尙。而今焉食必兼味。非珍妙則不下。推此以往。其所以暴殄天物。洩以尾閭者。不可摟數。財安得不傷。民安得不困乎。臣愚死罪。竊以爲。我殿下導率之功。或有所未盡而然也。惟願聖上。繼自今懋昭儉德。先自宮闈始。以至朝廷閭巷。嚴立科條。禁抑奢侈之風焉。第念一事有可以一分矯救者。我東習俗。不貴土産。必貴華物。我國之綿紬苧布。載玄載黃。製爲衣裳。非不華采。而必求中國之錦繡綾緞。故物價騰踴。銀貨磬竭。如御服之衮茀。軍門之旗幟外。痛禁綾緞之用。除非華物之不可不用者外。竝著爲令式。一切防塞。則庶爲裕財足民之一助。下詢廟堂而裁處焉。上曰。所奏切中時弊。令廟堂措辭稟處。無歸無實之科。可也。出擧條翊休曰。事之名實不相副。卽爲文具。文具二字。實爲今日之痼弊。就其大者而言之。各道鄕薦。蓋所以採其實行。以爲需用之方。而近來銓曹絶不需用。所謂鄕薦。可謂文具。守令之署經。蓋所以付諸公議。以爲可否之地。而近日臺閣。無所可否。所謂署經。未免文具也。月六賓對。廟堂之所事者。不過期會簿書。日三講筵。儒臣之所陳者。只止章句文義。賓對講筵。便歸文具。泮庠課試。徒長紛竟之習。而未見作成人材之效。大比明經。但取口讀之能。而絶無抱負經術之士。泮庠明經。亦一文具。當初設施之意。豈欲使有名無實而止哉。自今以往。各道鄕薦。則另飭銓曹。隨窠採用。無至遺漏。守令署經。則另飭臺閣。不循俗套。必爲可否。賓對則必使樞宰。各出意見。竭論朝政。講筵則必使儒臣。引經據義。務盡時弊。泮庠試則考官必擇。公平有藻鑑者。久任責成。明經科則式年在卽。申明舊制。歸重文義。而不專取誦讀之能。今玆大事。庶可以去文具而有實效。深留聖意。是臣區區之望也。上曰。所奏好矣。出擧條天衡曰。殿下卽位于今十年矣。若以大國七年。小國五年之限言之。此正治成制定之日也。而人心世道。日下一層。較諸十年以前。反有遜焉。此曷故焉。臣伏覩殿下臨御之初。法講晉接。未或間斷。而近年以來則作撤無常。賓筵吁咈。或至日昃。而近年以來則頉稟居多。來諫之德。每加含容。故新入臺地者。猶以不言爲恥。今則含默成風。恬不爲怪。懲貪之政。未嘗饒貸。故身居藩邑者。皆以肥己爲戒。今則弁髦國事。惟謀自家。以言乎紀綱。則一初之政。非不振刷。而今則尊卑無別。名分紊亂。朝廷之上。小官輕視大官。閭巷之間。輿儓凌辱士夫。以至外邑民人。或有謀害官長之變。以言乎刑政。則一初之政。非不謹嚴。而今則雜犯死罪。一以寬宥爲主。當死而死。當竄而竄者絶少。民不畏法。風俗日頹。職此之故。大抵法久則弊生。弊生則通變。理之常也。而殿下一味苟安。循常守舊。不思通變之道。治效之不見。未必不由於此。今玆矯捄之方。不在他求。惟在殿下方寸之內。繼自今苟能大奮發大更張。凡百事爲。皆務誠實。使政法治謨。無有初晩之異。則非但治治化之徯志。今日弭災之策。亦恐不外於是矣。上曰。好矣。當留意。出擧條行工曹判書金華鎭曰。惟我聖上遇災修省。臨門延訪。求助之德意。若是懇惻。凡厥有位。孰不欲殫竭底蘊。以對揚休命。而如臣謏識。旣無平日之所講究。則副急臆對。反歸不誠之科。雖不敢以某事某言。指的敷陳。而見今大小諸臣之所仰奏者。亦豈無切中時務。有槪聖心者乎。第念遇災之時則若將警動。而日久之後則易致狃安。以我殿下對越之誠。周咨之念。雖於無災之時。常若遇災之日。一心寅畏。罔或少弛。今日奬一昌言。明日行一實政。毋使此擧。徒爲觀美而止。則將見工諫旅箴。日陳於前。弭災之道。捄時之策。恐不外是矣。伏願深留聖意焉。上曰。卿言好矣。當留意。出擧條漢城判尹金鍾正曰。臣情地畸危。學識空疎。今於敬天恤災。博詢求助之下。無以對揚聖意之萬一。第有平日芹曝之誠。耿耿欲一陳者。不敢自外。謹以立大志。明聖學。嚴懲討。振紀綱。開言路。擧賢才。厚民生。七條。仰達矣。此固爲治之大法。而今日急務。尤莫過於貽燕之謨。貽燕之謨。保傅。傳所云早敎諭與左右正。固已盡之。而其本則又惟在乎。殿下以身敎之而已。身敎之方。其細則言動飮食之間。莫不有垂訓貽則之道焉。其大則亦不外於上項七事。苟以此引而伸之。觸類而長之。推致于其極。則治平之道。貽燕之謨。可以兩盡之矣。伏望留神採納。無以人廢言幸甚。上曰。卿言好矣。當體念。出擧條行吏曹判書金魯鎭曰。惟我聖上。以歲之首。以月之正。乃有臨門延訪之擧。遇災求助。意甚盛也。第上之所以求言。下之所以進言者。一或不誠。反歸無實。中庸一誠字。實爲治道之本。而其所成物之效。則必在於悠久。易又云。聖人久於其道而天下化成。其所云久者。卽所以體天之道。持之以悠久。行之以不息也。以言乎聖學。則一或間斷。非悠久也。以言乎法制。則一或廢弛。非悠久也。以言乎作成人材。則作而復撤。非悠久也。以言乎用任賢能。則用而復捨。非悠久也。我朝官人之法。不但在於久任責成。雖以古昔言之。虞廷黜陟。必待三考之後。陽城論事。亦在七年之久。而近來三司言責之臣。朝除暮遞。視同傳舍。則雖欲竭論得失。其勢末由。中外任事之官。乍拜旋移。未暇暖席。則雖欲展布才能。其道無路。凡厥百執事。孰不可久任。而至於守令。尤係生民休戚。必人與邑相稱。官與民相信。然後庶可責效。而許多字牧。旣未必盡得其人。又從以考績之不嚴。遞易之太頻。邑弊民隱。初未及詳察。奸鄕猾吏。反喜其迎送。畢竟害及於小民。邑至於蠱懷。臣意則嚴薦主之法。擇牧民之才。而申明舊典準朔之規。除非物衆地大。自前啓請之邑及難治劇邑之因特敎。勿拘常格之外。則雖當大政。未準朔守令則勿令遷轉。俾盡責成之道。似有實效。敢此。仰達矣。上曰。依爲之。出擧條魯鎭曰。器使群工。卽人君任賢之要道。而我朝用人。專取科目與門閥。故一經名宦。便成通才。文學政事。無適不可。蓋官旣有大小。人各有能否。孟公綽之優於趙魏老。而不可爲膝薛大夫。黃霸之能於治郡。而損於爲相。人才優劣。古今同然。雖以臣一身言之。以聾瞽之人。而處以銓衡。以憒劣之才。而責以監別。縱欲强其所不能。其勢末由。則竊恐我聖上則哲之明。尙有所未燭。而器使之方。實未得其道也。蓋人才不借於異代。惟簡亶在於聖心。求賢才則必以立賢無方。恒軫聖念。愼名器則必以官不必備。克遵古訓。凡於旁招俊乂。器使群工之方。益加留神。以盡用人之道。是臣區區之望也。上曰。當留意。出擧條魯鎭曰。書云。在知人在安民。安民之道。必待知人之後者。誠以不知人則無以安民故耳。臣之上所論兩條。旣屬知人。而至若安民之道。旣無素講於平日。則實難强覓於卒地。而第念諸道之屢豐。而民産猶窮。關東之荐歉而流亡相繼。蔀屋困苦之實狀。以聖上日月之明。已悉俯燭。何待臣言。而究其弊源。則遊食衆而農利絶少也。軍額繁而疊役歲加也。糴糶盛而徵斂無藝也。吏胥增而誅求多門也。至若黃口白骨之飭禁。而其弊猶存。近隣遠族之侵徵。而其困愈甚。凡所爲弊不一其端。曾見先正臣成渾奏議。則請設一局。名之以革弊都監。主管則屬之大臣。釐正則擇出諸堂。內自都市。外及民瘼。一一枚擧。商確變通爲請。而臣意則古今旣異。意見各殊。欲所以革弊者。反恐所以生弊。朝家旣設貢市堂上。又有八道句管。今不必別立廳名。以致紛更。貢市則專管都民利害。句管則各掌該道弊瘼。耳目之所不及者。諮訪於守令。矯革之所難擅者。往復於道臣。大則使之狀請。小則許其便宜。某邑某弊之幾許釐革與否。依決訟數爻上聞之例。每歲末。自各該道修報備局。俾考勤慢。今日革一弊。明日又革一弊。要以積弊盡革爲期。則核實之政。革弊之要。恐似兩得其宜。故敢此。仰達矣。上曰。所奏好矣。令廟堂申飭京外。可也。出擧條行戶曹判書趙㻐曰。殿下遇災警惕。有此臨門下詢。如臣蔑學淺見。其於天災消弭之策。旣無素講。何敢臆對。而古人有言曰。消災莫如修德。修德之根本。在於萬化之原。方寸之地。其體雖至微至小。而其用則至大至廣。推極而言則洋洋發育。峻極于天。莫非修德之效也。本原上工夫。不能篤實。則其功化之發見。豈如是乎。聖學高明。此箇道理。照燭無餘。何待臣愚之仰勉。而第工夫有知行兩端。先正臣李珥之言曰。行其所知。斯過半矣。中庸言學問思辨之工。而必以篤行二字結之。蓋知邊工夫。雖或至矣。而行邊工夫。又不可不篤實。殿下聖學卓越。聰明英睿。無微不照。知邊工夫。無容加勉。殿下之所已知者。苟能篤行實踐。則其效必將丕應徯志。風行草偃。何患於治道之不張乎。伏願本原上工夫。必以篤實爲本。政令間施措。亦以篤實爲務。以實心行實政。篤實之化。洋洋浩浩。峻極于天。則天地間災沴之氣。譬若洪爐中點雪。豈有不消之理乎。消災之道。惟在於此。而臣於此。又有區區之慮。日食之變。異於他災。天下之所共覩也。其應驗之如何。雖不敢測度。而設令彼國有事。其害則必先及于我國。陰雨之備。不可不念。而度支之財力匱竭。八路之戎政疎虞。誠爲切悶。財物儲蓄之道。戎備克詰之策。深加留意。恐合事宜。敢此附陳矣。上曰。當留意矣。出擧條左參贊鄭昌聖袖進所懷。上曰。首陳事已悉諭。袖進八條所懷。從當賜批矣。兵曹判書徐有隣曰。近來左道之熾盛。誠爲當世之隱憂。大抵一種詭誕之徒。輒藉諸般妖幻之術。愚亂平民。譸張邪說。已是明君哲辟所可嚴禁痛絶。而況自數年之間。凶逆之類。迭發疊生。而必以此爲煽動人心之妙方。或引讖緯之書而誑惑之。或以符呪之說而利誘之。潛懷張角之凶。顯售王則之計者。已露於前後獄案。綢繆和應之狀。如印一本。其爲國家之深慮。世道之大患。容有極哉。惟我聖上。深恢闢邪之圖。務盡塞源之方。年前十行之敎。丁寧懇惻。有足以透金石而感豚魚。雖彼至愚之賤。宜有牗迷之效。而誑誘之說易入。詿誤之習難瘳。此箇弊源。亶由於正學不明。儒術不行之致。昔程夫子論佛老之害曰。是由聖學之蓁蕪。正路之閉塞。闢之而後。可與入道。此豈非天下後世。抑左道禁邪說之要道指南乎。伏願殿下。繼自今凡於明正學崇儒術之道。益加勉勵。一以光聖世衛道之治。一以絶左道惑民之憂焉。上曰。好矣。當留意。出擧條有隣曰。朝臣出入禁門。跟隨自有定數。而門禁宜嚴。章標是考。故卿宰無實職者。間致借隷不得。未免單身入來。揆以事體。誠甚可悶。日前聖敎。爲斯之慮。至有一從跟隨許入之命。而跟隨之無章標者。無礙許入。則雜人憑藉攔入。難以區別。滿廷縉紳。孰非禮使之臣。而至於二品以上。班聯卿月。位近槐棘。非但朝家之視待。與他自別。每値候班之往來。赴公稍頻。此不可無別般變通之道。臣意則文宰以上及武蔭曾經摠管以上。特頒章標一箇。以爲無實職公故時取用之資。如非自已所用。而擅自借人者。隨現重繩事。一體定式施行。恐合事宜。敢此。仰達矣。上曰。大臣之意。何如。樂性曰。雜人之攔入闕門。固宜嚴禁。而卿宰之單身出入。亦關禮貌。不可無變通之道。而兵判所奏似好矣。上曰。依爲之。出擧條行副司直徐有寧曰。惟我殿下。臨御以來。嚴恭寅畏。一心對越。乃以元朝薄蝕之咎。惕然震恐。臨門受朝。詢及庶僚。虛已求助之意。藹然溢於辭敎之間。凡在臣隣。孰敢不感激淬勵。以對揚明命之萬一也哉。今之言時弊者。其說不一。而要其領則不過曰。民生之困瘁也。言路之杜塞也。義理之湮晦也。紀綱之紊亂也。臣則以爲。是亦末耳。其本則惟在殿下方寸之中而已。夫論心說性。雖是老生之常談。而自古人臣之進言于君也。捨此則不之告者。誠以本之不治。而末之能修者。未之有也。竊伏聞殿下。於今歲之首。特開經筵。進講思傳。是書也。卽聖人傳心之大法。帝王出治之要訣。臣未暇遠引他說。謹以先輩之所嘗論是書者。爲殿下一誦之。先正文成公臣李珥。當宣廟盛際。慨然有堯舜君民之志。博引經傳諸子之說。著爲聖學輯要。而其篇首統說者。卽庸學之傳首章經一章也。其爲言曰。天命之性。明德之所具也。率性之道。明德之所行也。修道之敎。新民之法度也。戒懼者。靜存而正心之屬也。愼獨者。動察而誠意之屬也。致中和而位育者。明德新民。止於至善。而明明德於天下之謂也。又曰。致中和之功。止於一家。則一家之天地位萬物育。而明明德於一家。止於一國。則一國之天地位萬物育。而明明德於一國。及於天下。則天下之天地位萬物育。而明明德於天下矣。三代之後。一家之位育者。世或間出。而一國天下之位育者。寂寥無聞。仍以其傳道之責。仰勉於宣廟聖祖。其眷眷忠愛之誠。至今照耀人耳目。百載之下。有不禁激仰興感。惟我殿下。聖學貫天人。睿知冠百王。其於性命理氣之原。天德王道之學。無容群下之仰贊。而若使如先正者。生于今日朝廷。則其所以對揚承奉者。當如何也。而功化所及。又當何所旣耶。適於進講是書之辰。又承求助臣工之命。臣未敢贅他。只以此一言。爲聖朝丹扆之獻。而以先正之所仰望於聖祖者。亦以仰望於殿下。苟能此道矣。何憂乎民生之困瘁也。何患乎言路之杜塞也。何畏乎義理之湮晦。而網紀之紊亂也。其於轉災爲祥之方。亦何有哉。伏願深留聖意焉。上曰。當體念矣。出擧條行副司直洪良浩曰。今於三陽之月。三元之日。乃有薄蝕之變。此是陰盛敵陽之徵也。消弭之道。宜先於扶陽抑陰矣。惟殿下克念修省之義。有此臨門求言之擧。夫治心則存道心而遏人心。檢身則崇節儉而戒逸欲。制治則重敎化而賤名法。用人則先德行而後文藝。以至政令施措之間。必也恢公道而抑僥倖。明義理而正人心。察幾微而杜亂萌。皆所以扶陽抑陰。而應天以實之道。無出於此。伏乞深留聖念焉。上曰。當留意矣。出擧條良浩曰。夫修省之策。莫急於陰雨之備。陰雨之備。莫大於西北兩邊。以西路言之。自關西向京城之喉隘。惟是洞仙棘城兩路而已。洞仙則重巒複嶺。實爲天險。而況又築城設關以守之。可防敵兵之馳突矣。至於棘城。則山脈中斷。下成平地。過此以東。橫出瑞鳳之野。無一嶺阨。直達京師。故丙子之亂。捨洞仙而由棘城。掉臂而經進。其爲要害。莫大於此。昔年故相臣金錫胄。建議設置䔉山僉使於棘城正方城之間。誠有深計。而處在平野。規模草創。及至先朝。陞爲兼營將。而吏卒鮮少。物力疲殘。又無城柵之固。將何以責守禦之功乎。蓋於此地。舊有高麗時石城土城遺址。廣袤不過三千餘步。右有疊嶂。左臨浦口。若因舊城之址。因其土石。則事半功倍。而當與洞仙。竝爲巨防。直西一路。方成重門之固。至於添給兵糧。募聚人民等事。乃可以次第就緖矣。以北邊言之。則厚州古邑。處於三甲廢四郡之間。而野廣土沃。異於三甲之磽瘠。地低霜晩。異於三甲之苦寒。誠爲可居之樂土也。故相臣南九萬之按道也。躬往巡審。陳疏建請。遂與茂山。竝設邑鎭。蓋爲漸復四郡之計矣。茂山則仍成雄府。田野日闢。人民日聚。至今八十餘年。年穀常稔。倉庾充牣。六鎭諸邑。皆仰食於此。其利之博可知。厚州則設鎭未幾。偶有犯越之事。遽然撤置。穀種菜根。尙自茁茂。北人至今恨之。且其地勢。無大嶺之隔。自江外直通於咸興。實爲西北兩界之樞紐。決不可空而棄之也。其形便利害。詳載於故相兩疏。一經乙覽。可以瞭如指掌。按而行之。臣不暇造次覶縷矣。顧此西北兩事。俱係固國實邊之急務。而棘城則臣待罪海藩。曾所屢見而熟講者。厚州則待罪北邊時。亦嘗送人搜訪。詳探物議。故敢此條陳。伏乞下詢廟堂。竝使商礭稟處焉。上曰。從違間下廟堂稟處。可也。上曰。日已近午。諸臣及侍衛軍兵。皆令退食。可也。行副直鄭好仁曰。聖上每以規模之未立。屢發臨朝之歎。臣亦仰聆德意。不勝欽仰。而第規模之立。非一朝一夕可爲之事。必久久成習。然後規模可立。而近來官不久任。人無固志。以因循姑息爲能事。且人之規模。各自不同。或有堅礭者。或有周通者。此外亦有許多般規模。以言乎政注。則堅礭者。不爲人所撓奪。雖有偏任已見之病。請囑則無自而入。周通者。博採衆議。雖有平物情之效。所謂衆議。不無挾私之弊。反致因緣圖囑之患。不過若而人。而博採衆議者。自多其人。故干托之路漸廣。躁競之習成風。此銓官不久任之弊也。以言乎科場。則試官之規模不同。或取早呈。或取晩呈。取早之害。不但不能盡其才。時旣促迫。才又不逮。則或合力或借述。甚至於交通場外。惟以速呈爲事。至於陞庠。卽是勸課年少儒生之美制。而稱以公誦。無不力取。其所奔競。甚於求官。自其少時。躁競成習。假令壯而行之。安得免此套乎。以言乎臺閣。則今日三司之臣。亦豈無鯁直敢言之人。而朝除暮遞。視臺閣如逆旅。惟以苟免爲能事。初無擔當自任之意。雖至於官師相規。決知其遞罷之非朝卽夕。則孰肯出言論事。取人疑怒也哉。以此言之。今日規模之不立。專由於數遞之弊。必得堅確公正之人。久居其職。委任責成。各當其才。則銓衡有銓衡之規模。科場有科場之規模。臺閣有臺閣之規模。自內及外。自有規模。則世道丕變而規模大成矣。昔漢光武時。有日食之災。執金吾朱浮上疏。以爲不能久任之弊。綱目書曰。自是易代頗簡。伏願深留聖意焉。上曰。當留意。出擧條行副司直徐有慶曰。月正元日。日有食之。我殿下奭然警懼。渙發如綸之音。博詢執藝之說。旣又親臨殿門。晉接臣隣。上自公卿。下至衛士。俾各知無不言。言無不盡。此誠古聖王好問察邇之盛也。凡在瞻聆。孰不欽仰。臣雖未嘗傳習五行。傅會災異。而若乃天人感通之妙。休咎類應之說。粗聞先儒之緖論。而決知其不可誣也。則宜乎殿下之怵惕震恐。思聞讜直之言也。然臣聞言之不用。不如不言。是故古之明王。不患人之不盡言。而患不能用言。今殿下博覽經史。洞貫古今。雖在叔季委靡之際。曷嘗有擧一世無一言之時乎。惟患時君之不能採用耳。苟採用之。便可以爲堯舜爲文武。何患乎治法之不張。天災之不弭也。況我殿下。聰明睿智。拔出前古。恭儉仁愛。不待勉强。聲色之娛。絶乎本原。問學之誠。根乎天性。雖於淸燕幽閑之際。常使接賢士大夫之時多。而討經義則輒至於夜分。諮治道則不憚於日昃。中朝虛襟。惟恐讜言之不聞。是宜聲敎日闡。治具畢擧。天心底豫。休徵滋至。而奈之何朝無雍熙之美。俗有澆漓之歎。以至薄蝕之變。而天之示警。若是其丁寧也。臣嘗反復思惟而得其說焉。殿下。求言之誠不爲不篤。而用言之實。有所未盡。試以已然者言之。向歲悶旱之時。特下求助之敎。凡百有位。莫不精白殫誠。思效螢爝之補。上而衮躬得失。下而民生休戚。篇牘連累。公車堆積。如此者未可諉之言路之不闢。而畢竟所採用者何言。所施行者何事耶。豈其滿廷訏謨。都無一二可採之言也。臣亦伊時應旨之中一人也。其疏未暇贅他。而惟以無災之時。亦如遇災爲第一要旨。是豈無所言而然哉。誠以今之病源。專在姑息。纔遇災時。遑遑汲汲。若將有爲。災已去後。沁沁洩洩。便復昔日樣子。前番旣如彼。今番又如此。怙憘成習。忸玩爲事。此病不祛。雖日下十行之綸。日積萬言之疏。適足爲一場文具而已。奚益於實用也。顧今聖志奮發。百僚奔走。思以一得之愚。仰贊九重之化。此正轉災爲祥之一大機會也。若或徒尙空言。不務實用。忸於苟安。任其懈弛。則安知今日之博詢。不如向歲之無實耶。誠願殿下。毋以災過而爲安。毋以言至而爲滿。一變恬憘之習。以臻淬勵之域。使今日廷臣所仰陳者。不作紙上之虛文。則其於聖上求言之義。尤有光矣。而弭災致瑞之方。亶不外是矣。惟聖明垂察焉。上曰。當留意矣。出擧條有慶曰。宮人墨世所居處立碑事。曾有所仰請。而至蒙允許矣。側聽幾年。尙未擧行者。雖緣攸司之不遑。而豈非朝家之欠典。我殿下褒忠奬節。勵世樹風之政。靡不用極。固不待臣言之更請。而若謂故跡已塵。遺墟難尋。終始泯沒。則恐非綜核之道也。臣則以爲。雖非古墟。乃於空閒地。豎一片石。使國人知某宮人殉國之蹟好矣。伏願更加申飭。斯速擧行之地。何如。上曰。諸大臣之意。何如。樂性曰。此旌閭之尙未擧行。殊爲欠典。誠不可仍以泯滅。若其所居家基。終不可得。則於其故里通衢。旌表之好矣。存謙曰。遺墟終不得以的知。則所居之洞名。必有相傳之說。訪問旌表於故里通衢。允合於旌忠烈表厥里之政矣。熤曰。墨世事。誠可傷痛。而丹忠毅烈。實曠世罕比。旌表之擧。迄今闕焉。大是欠典。年前因重臣筵奏。成命已下。而以其遺墟之尋覓不得。久未擧行。重臣所謂遺墟不得。則立之通衢大路云者。亦自不妨。而遺墟雖未尋得。若訪知其居洞名。則立之於洞口前街之上。似好矣。上曰。漢城府堂上筵退後。詳加訪問。卽爲草記。可也。出擧條行副司直李在簡曰。仁政必自經界始。田政淆亂。最爲病民之端。改量之議。屢登於章奏。未嘗不許令施行。而尙無指一之成命。至今未免因循。今若以一年幾邑。酌定分排於各道。令道臣察其緩急。擇其守令之可辦此事者。逐年準數擧行。不出十年。可了八路。令廟堂稟處。何如。上曰。依爲之。出擧條在簡曰。目今痼弊。莫甚奢侈。貪風之日熾。生民之倒懸。職由於此。禁抑奢侈。實爲當今急先務。而禁奢之要。又在於尙儉。朝家用人之際。必取廉簡儉朴之人。首先奬用。使一世咸知上之所好。在此而不在彼。則庶或有一分觀感之效矣。令政府該曹依古例抄啓。淸白廉謹之吏。已故者錄後褒尙。時存者拔例超擢。以爲風動之地。何如。上曰。依爲之。出擧條御營大將李柱國曰。詰戎之政。國之大事。而近年以來。諸道水陸停操。或至七八年。或至五六年之久。若多年停操。則非但鍊習之疎忽。軍伍之有闕。不爲充定。器械之毁傷。亦不修繕。言念陰雨之備。誠非細慮。自今以後。如非饑饉癘疫之歲。則諸道水陸操毋或停廢事。申明定式。一切施行。何如。上曰。依爲之。出擧條柱國曰。無故作散之法。內三廳末仕者。則毋得作散之意。前後飭敎。不啻縷縷。而近年以來。此輩之無故作散。間或有之。故末副薦與遐方來仕者。將不免抑鬱而解體。在朝家綏遠之道。不可無慰撫之方。從玆以往。末副薦末仕者。必爲遷轉。毋至作散事。另飭銓曹。永爲定式。恐合事宜矣。上曰。依爲之。無故作散人。竝令書入。可也。出擧條刑曹判書趙時俊曰。京外大辟罪人已經考覆者。每於歲末。必行詳覆。乃是嚴國法重獄體之道。而庚子以後六年之間。不得行詳覆。考覆後見囚者。至於十三名之多。此雖出於天地好生之德。而第其罪合置辟。而僥倖假息。則亦當致煩鬱之冤。此後則每冬詳覆。一依法典行之宜矣。上曰。依爲之。出擧條時俊曰。有國則有民。有民則必有籍。籍者。蓋欲詳知戶口登耗之數也。古昔帝王之受人之獻民數。而至於拜。則籍法之嚴且重。從可知矣。挽近以來。欺詐生弊。虛僞成習。每當式年成籍之時。列邑守令。謂以戶口增一段。在於七事之中。而必增虛戶。以成版籍。虛戶之增加無難。故實戶之隱漏不覈。雖云方內之民籍。凡爲幾何。而實數之多寡。未能的知。此豈古之籍法也哉。漢以戶口增而賜爵。則冒虛者必有罪矣。宋有戶版失實之奏。則綜實又當詳矣。況且國家之有民。猶倉廩之有粟。府藏之有財。何可一任其虛簿之徒擁乎。間或有守法之官長。欲從實數而修籍。則京司輒以戶口之減縮。嚴辭退斥。此亦襲謬而然也。今當成籍。宜有矯革。虛戶之前套。一切痛禁。漏戶之査括。着意擧行。而如是申飭之後。若有犯者。摘發論罪之意。申令京兆。使之嚴飭各道。似宜矣。上曰。依爲之。出擧條行副司直金尙集曰。歲首朝參。乃是應行之典禮。而今年則遇災以後。聖心懍惕。歷屢日靡解。旣命常饍之特減。繼有大庭之博詢。十行求助之敎。諄複懇惻。不特三言之善而已。藹然側修之聖念。有足以轉災爲祥。凡在聽聞。孰不欽仰。而臣之深憂永歎。抑有大於薄蝕之異。惟我殿下光御以來。至誠求治。憂勤惕厲。十年如一日。臣等之所仰望。聖上之所自勉。何嘗不以堯舜爲期。環顧今日。成效漠然。民生之困瘁猶前。國勢之汲嶪轉甚。朝象無靖共之美。世道無止泊之期。官師之規莫聞。貪侈之風自如。位著之間。虛僞成習。筵席之上。唯諾爲事。馴致紀綱日墜。俗尙日漓。駸駸然將入於危亂之域。臣每伏見絲綸之下者。事關民國。毋論巨細。躬親摠攬。不遑暇日。而大小諸臣。方且恬憘玩愒。自占便宜。憂國奉公之心。曾不若身家之計。無一人仰體聖意。精白對揚。致使至尊獨勞於上。實政未究於下。似此風習。甚事可做。此誠群下不忠不誠之罪。而亦未必不由於我殿下導率之未得其要。姑息之仁恩太過。而其流之弊。將至於委靡不振。率是以往。其何以厲末俗而整頹綱乎。爲今之道。雖有大警動大振作。內以責勉廟堂。克盡董率之方。外而飭厲牧伯。另究懷保之政。如其尤無良不勝任者。明示黜斥之典。以爲懲勸之道。則庶幾人人感奮。各自淬厲。必無因循避事之習。將見奔走率職之效。此不但民國之幸。世道升降之機。亦在於是矣。伏願深留聖意焉。上曰。言多切至。另欲體念矣。出擧條行副司直李文源曰。臣年來遍處峽野。稍解民情之切迫矣。大抵所耕之虛實無常。而所賦之低仰無變。昔之良田美畓。今多爲成川浦落。甚至於樹木成林。昔之瘠壤薄土。或爲膏沃上品。以今比前。所出判異。而虛名無實者。徵稅自如。新墾可食處。則專歸於奸鄕猾吏之舞弄。小民之白地呼冤。朝家之徒然見失。豈非萬萬可痛者乎。一邑如此。他邑可知。他邑如此。他道又可知。臣謂宜令廟堂。另飭各道。隨其豐歉。今年行一道。明年行一道。次次改量。一一査出。浦落成林者。竝許蕩除。新墾可食者。從實徵稅。則朝家供賦。自無見縮之歎。而小民之蒙被實惠大矣。惶恐。敢達矣。上曰。令廟堂申飭。可也。出擧條禁衛大將徐有大曰。軍制之疎虞。實爲國家之憂歎。近年以來。或値歉荒。輒停組練。水軍不解捩拕搖櫓之法。陸軍全昧麾旗嚴鼓之節。居安慮危之道。恐不當一任狃安而已。自今以後。除非大無之年。另加申飭。各道水陸操。依舊例擧行。而至於沿海邑鎭有戰船處。船泊所或於浦口深繫。以避風浪。故潮至則船浮。潮退則船膠。泥沙塡閼。朽敗甚速。固已可悶。而潮水旣退。則維楫無路。苟有緩急。勢將無用。申飭各道水營。無論營邑鎭繫船之處。如有沙泥塡塞之處。隨卽疎鑿導濬。以便船路。實合事宜矣。上曰。後日次對。稟處。可也。出擧條有大曰。南行宣傳直赴之數甚多。故唱第之後。虛司果區處。尙多未了。此甚可悶。且因此而當爲復職者。甄用無路。久屈積滯。今後南行宣傳賜第時。稍重其科規。則科體可以嚴矣。復職亦無積薪之嘆矣。上曰。流來科規。豈可輕改。南行虛司果之積滯無他。昨政除拜。翌政付司果之故。渠輩以本任看作羈旅。射技全不隷習。倖冀小布三中。此後南行宣傳官付虛司果一款。申復舊例。無如近日之無漸。則實爲捄弊之方。此意令兵曹知悉。使之考例。指一稟處。可也。出擧條有大曰。北兵營之設置行營。法意甚重。而兵使還本營之後。虞候代處行營。其所責任。重且緊矣。近來差遣。率多老殘之類。故號令不行於守宰。節制乖宜於校卒。如是而何能彈壓列邑。威行邊境乎。自今必以地望最優之人。作爲新堂上陞品之窠。則必有所益。敢此。仰達矣。上曰。後日次對。稟處。可也。出擧條同敦寧李秉鼎曰。明義錄一部。卽海東之春秋。建天地而揭日月。明彝倫而懼亂賊者也。卷末纂輯之列。乃有諸賊之名。其中夏賊之名。尤萬萬骨驚而心寒。以臣子食肉寢皮不共戴天之心。其何以竝名於一板耶。此不過數板之刊改。而關係則甚重。亟令芸閣。就奉敎纂輯板中。刊去諸賊之名。斷不可已也。目今三司懲討之論。固已綱常大義。不容晷刻靳允者。而上下相持。故紙生毛。甚至劇賊刮雲之律。尙且有名無實。訖未準請。此律未施之前。國不得爲國。人不得爲人。元朝薄蝕之變。未必不由於此。今聖上遇災求助。臨門博詢。甚盛擧也。而臣則以爲。不準臺請。則雖百千萬事。更張修擧。不足爲消弭之道。伏願夬揮乾斷。竝賜允從。上以答天譴。下以正人紀焉。以臣滓穢之蹤。偏荷生成之澤。雖感激恩造。廁跡周行。顧何敢開口論事。而國賊誅討。秉彝攸同。旣承申飭之敎。又借方寸之地。忠憤自激。敢此。仰達。上曰。前已悉諭於廷臣矣。出擧條行副司直蔡弘履曰。太學造士之法。鄕貢孝廉之制。不可猝復。則人國需才之道。惟在科目。而我東則前朝科擧之法。創自冀胡。我朝科文之體。昉於卞季良。大抵冀胡兩人。不過中國之老學究。卞季良之詩文。傳者擧皆陋甚。識者謂我東文體之卑弱。實坐於此云。而行之四百年。名臣碩輔宏儒才士。皆從此道出來。則未可謂華國煥猷之不資其效。而挽近以來。如水益下。日漸凌替。以對策言之。胸中全無揣摩。筆頭倉猝取辦。陳腐之說。冗長之語。捃拾串灸。便一甲乙帳。謂之虛頭。而中頭以下。藏頭沒尾。縮之又縮。以爲先呈之計。而擧子辦此全篇者。亦甚幾希。臨科則所謂巨擘接長者。立爲規榘。一篇之中。段段分製。湊成爲篇。經綸義理。擔却一邊。破東補西。以爲能事。如是而其可責之以文體乎。所謂詩賦。陳言俚譚。都是稗官雜記。平仄不分。體裁全昧。韻響調格。尙矣無論。纔入場中。手脚遑忙。擧措顚錯。落字誤書。全未省察。句作巧拙。奚暇敲推。擧子急急於呈券。試官急急於出榜。手脚之遑忙。擧措之顚錯。一而二。二而一也。落字誤書。呈券者矇未覺察。考券者亦矇未覺察。如此之際。胡然而落。胡然而立。卽閑骨同也。卽崑崙棗也。誰怨誰咎。至於四六之文。事大交隣。事體尤別。而近來科作。全不成說。初項二頃。不相聯屬。違簾疊簾。全不致察。而僥倖得雋則輒自務滿。以爲我直能手。雖使科體之文。盡合程規。其所需用無幾。而況於此。魯莽如此。何況進於是者乎。古人最忌文字倒用。有犯於此。則雖有超倫絶群之文。輒置落科。而近世則唐宋之文字。或引用於秦漢。宋明之人物。或證據於漢唐。至一句之疊用。猶是薄物細故。是以科作一出。笑譁滿世。豈不大可憂歎者乎。朝家雖以呈券之太早爲憂。至有呼呈之規。而畢竟先後倒置。工拙同歸。只見其害。未見其益。臣以爲。國家雖不勒定其呈券之早晩。而但使榜出之後。能文者雖晩呈而必參。不善者早呈而必落。則唯彼懷抱利器之士。何苦不計善惡。不論精麤。汲汲惟爲早呈之計哉。雖驅使之草草早呈。若知其如是者必落。則必思盡其材。而不務早呈也。此則惟在考試者之能不能耳。臣見數十年以前之科作。尙有或稱爲名作者。或稱爲能手者。人皆謄傳而誦習之矣。近來則文體姑捨。半是駭俗失格之作。此則無他。主試之人。旣皆以如此文體得之。其所考評。亦只如此耳。臣且聞古人考試之法。必須多日考閱。盡心評抹。故鮮有遺才之歎。雖以歐蘇之文識。得王珪黃庭堅輩。爲之參考。而鎖院至於數十日之久。我朝中世以上。監試榜過十日始出。稱爲精允。惟在另擇主試之人。委任責成。而平心玩味。細閱詳評。限十日出榜。則如前駭眼違格之作。必無混參之理。節目間些少奸弊。不期防而自防。文體亦有挽回丕變之道。故敢此。仰達矣。上曰。大比當前。以此申飭。可也。出擧條摠戎使金思穆曰。北漢居民之所仰哺者。專在糶糴一路。至如升合色落之穀。將爲一分要賴之益。而挽近以來。捧留本邑。殆無歲無之。致使城民沾漑之資。盡歸邑吏囊橐之需。民情之抑鬱。固已可悶。而以外邑言之。一番輸納。在所不已。計其程途。或有近於山城。而遠於邑倉者。民實不便。未必人人皆然。語其弊則只貽前頭轉輸之憂。等是目下往來之勞。其在一視之道。城邑之民。亦旣無間。則不必移此而就彼。況此餉還之儲積。旣是陰雨之備。則捧置外邑。殊非需時之本意。若此而不爲通變。則城餉無充滿之期。城民有渙散之慮。捧留一款。雖不得一切防塞。如非各樣新還停退之時。則無得狀請之意。申飭。何如。上曰。連値屢豐之時。則豈有是弊。今不必設法禁之矣。出擧條思穆曰。近來牟利之輩。各執物貨轉相都庫。使物價漸至騰貴。都民有艱食之憂。使貨利都歸一處。市人有失業之歎。富者益富。貧者益貧。流習成痼。爲弊難言。第以目下米直論之。當此屢豐之餘。宜有低下之效。而斗米百錢。或有加而無減。若此不已。雖値大有之歲。將無價低之時。此蓋京外富民。貿穀積置。惟意操縱。坐市販賣之人。亦任其指使。莫敢誰何。如是而民何免樂歲之飢寒乎。朝家申飭。前後何限。而一向如前。少不懲畏。固已萬萬痛駭。亦未聞法司摘發嚴繩。實爲慨然。另加痛禁。俾有實效。何如。上曰。依爲之。出擧條行副司直李鎭恒曰。今方三陽泰來。萬化鼎新。卽我殿下法天行道之一大機會也。伏願凡於政令施措。必以一誠字。少無間斷董飭群工。俾無虛僞不誠實之事焉。上曰。所奏略而盡。當留意。出擧條鎭恒曰。於休我殿下遇災警怵。責躬修省。求助之誠。虛受之量。藹溢絲綸。感動神明。宜乎轉災爲祥。而群下不善奉承。實效漠然。今年似昨年。徒爲文具。實爲憂歎。夫日有蝕之。天譴之最可畏也。春秋三十六變。皆有應驗。有宋仁宗眞宗理宗時。元朝日蝕。其時群賢。以修君德爲消弭之本。伏願殿下。益加反省焉。上曰。當體念矣。出擧條鎭恒曰。猗我春宮邸下。寶齡又添。衣尺漸長。正當敎迪之初頭也。頃下招山林之筵敎。而臣未知何當翻然而起。以副如渴之望。而以閭巷敎子弟之方言之。兒時先資家庭之訓矣。伏願一動一靜一言一爲。殿下躬率。則宗社慶幸矣。上曰。當體念矣。出擧條鎭恒曰。財用有國之根本。故古有十年之積者。謂之富强之國矣。我國則不然。財用不贍。上國使价之往來經費。每患不足。外邑民口之賙濟。倉穀太半不給。堂堂千乘之邦。豈無生財之道乎。伏願下詢廟堂。講究稟處焉。臣意則外邑之治否或不無相蒙。貶褒亦不無虛實。殿下深居九重。何以詳察。寧使外邑。各隨邑力。自備錢穀。以其多寡。明賞罰愼黜陟。方伯閫帥。一體自備。一以熄貪風。一以補國用。似好矣。上曰。令廟堂稟處。可也。出擧條工曹參判吳大益。袖進冊子。上曰。從當賜批矣。刑曹參判申大升曰。臣方待罪秋曹。以本曹禁條事。有所。仰達矣。禁條中有高重。高重云者。卽禁其尺度量衡之違法低仰。升斗則該署如式造作。烙印出給。使之行用。而如有無印烙潛用者。廉探糾治。至於稱尺。該署無烙給之事。故長短輕重。市民輩任自操縱。爲弊不些。非不欲出禁捉治。釐革其弊。而不無騷擾市廛之慮。若令京兆及該署。無論藥鋪市肆。行用稱尺。一竝收聚。眼同校正。一一刻標。使之行用。而如是之後。若有無刻標私造弄奸者。依律重繩。恐好矣。上曰。依爲之。出擧條戶曹參判鄭述祚袖進所懷。上曰。從當御覽矣。行副司直申益彬曰。臣誠空疎譾劣。豈有一言裨補於聖明。而適因元朝之災。臨門博詢。敢效古人獻芹之義。敢以收拾身心。保惜精神八字。仰陳焉。宋臣趙汝愚之執政。朱子與書而勸。人主收拾身心。保惜精神。爲當時汲汲之務。收拾身心。卽舜禹所以精一。孔顔所以克復。而不可須臾離于身之道也。保惜精神。卽淸明在躬。養以夜氣之義也。治平之要。莫切於是。而竊伏念我殿下。一念憂勤。無事不親。無細不檢。或至日中而不遑暇食。或至夜分而不寧丙枕。有欠於大聖人節宣之方。而臣或有所焦迫之時矣。伏願殿下。必體帝舜允中之法。克念亞聖淸明之訓。以保嗇聖躬爲本。而政令施措之間。咸得其宜。以副臣民區區之望焉。上曰。當留意矣。出擧條行副司直南玄老曰。今年日食之災。乃在三元之首。其所恐懼修省之道。固當有倍於前。殿下臨門朝參。誕敷溫音。依宋朝天章閣故事。使大小臣僚書進所懷。遇災求言之聖意。孰不欽仰也。以其災爲某事之應者。殆近漢儒傅會之說。而大抵災不虛生。必有所召。臣謹按漢光武建武二年正月朔。日有食之。是歲大饑。宋仁宗皇祐元年正月朔日食。是歲河北京東。大水民飢。其時知靑州富弼。方便賑濟。所活至於五十餘萬人。富弼不過一知州。而其捄荒恤民之功如此。天道玄遠。雖難預度。今以已然之跡言之。不可無嗣歲之慮。請令廟堂講究商確。以爲備預之道焉。上曰。依爲之。出擧條行副司直鄭宇淳曰。臣待罪安岳時。適見民瘼之切急者。故敢此。仰達矣。海西量田已久。新起旣多。而陳廢亦不少。土地肥瘠。亦古今判異。溪澗阡陌。變改亦多。而田案歲久。太半磨破。莫辨字號。第次卜數多少。而徒憑下吏之流來所錄。以爲田稅準額之方。其幻弄欺僞之弊。有不可勝言。而爲官長者。無以詳覈禁輯。非特安岳。一郡若此。他邑大抵同然。田政乃是爲國之第一急先務而淆亂若此。事旣寒心。民情亦冤鬱。咸願改量。量田事極重難。若不得宜。則民國俱受其害。所見旣難於因循任他。故敢達矣。上曰。令廟堂稟處。可也。出擧條行副司直尹承烈曰。今此遇災警惕。臨門博詢。甚盛擧也。臣竊伏惟念我殿下臨御十載。勵精圖理。衮職無闕。百度惟貞。而求言之敎。前後屢勤。今又溫音誕敷。詢及庶僚。使之各陳底蘊。臣於此。有以見殿下畏天省己之至意。如臣魯莽。雖未有草草一言。可以仰塞明旨。然大小臣僚之敷陳。未必無格言讜論。且其爲說。雖或近於陳談死法。陳談之中。自有妙理。死法之中。自有活法。又豈無一二可採者乎。臣嘗伏見宋臣朱熹。當時君遇雷異求言之日。進乞差官看詳封事箚子。有曰陛下登極之初。已下明詔。獻言者甚衆。而未聞一有施行。乞令後省官鎖宿看詳。擇其善者。條上取旨。以次施行。結之曰。庶幾聞者知勸。直言日聞。開悟聖聰。益修政德。應天之實。莫大於此。朱子此箚。蓋爲時君之求言不用。至有看詳取旨之請。此其忠愛眷眷。誠爲今日鑑法處也。臣三復斯言。敢以此爲芹曝之獻。伏乞深留聖意。旁照看詳之例。就諸臣所懷抄擇可用者。繕寫一通。置諸座側。庸備淸燕之覽。以爲採施之地。是臣區區之望也。上曰。卿言切實。當依此行之矣。出擧條行副司直趙世選袖進所懷。上曰。從當御覽矣。戶曹參議金履禧曰。今此靑臺之告警。適在於月正元日。惟我聖上。以對越之誠。軫警惕之念。卽於朝參之日。博詢弭災之策。在廷臣庶。孰不欽仰。求助之盛德。而臣本才疎識蔑。未諳事務。何敢以膚淺之見。出位論事。而謹按春秋傳。以爲。亂臣賊子。人得以誅之。至若懲討一事。苟有秉彝之心者。皆可得以言之。故臣敢以區區憂慨之忱。爲殿下略陳之。朱子嘗論日食之所由曰。若臣子背君父。小人凌君子。則陰盛陽微。當食必食。而人君修德行政。能使陽盛足以勝陰。陰衰不能侵陽。則月常避日。當食不食。噫。自丙丁以來。亂逆層生。無歲無之。至於再昨秋昨春之凶逆。尤是開闢以後亘萬古所無之逆變。謂之臣子背君父則猶屬歇後。而陰慝之盛。亦已極矣。而殿下所以行政而應之者。其果使陽盛足以勝陰。陰衰不能侵陽乎。凶魁巨匿。獍孽梟種。宜卽殄殲。而尙今相持。咸歸容貸。甚至公議難遏處。有時乎禁制而莫敢言。則懲討由是而不嚴。故義理不明。義理不明。故人心訛誤。千奇百怪。接跡闖發。馴致乎擧世恬嬉。玩愒度日。駸駸然將至於三綱淪而九法斁矣。仁愛之天。安得不示災而告警之哉。噫。使朱子之言。明推步之驗。而如其可信也。則天心示警之由。人事修弭之策。不待蕘芻之言而灼然可知矣。噫。目今民憂國計。亦豈無講究矯捄。以悅天心者。而臣則以爲。此猶便屬餘事。顧今弭災之策。莫急於嚴懲討明義理。使陽剛之氣。赫然明盛。陰慝之邪。蕩然掃盡。彝倫攸敍。王綱振肅。然後庶政咸熙。百事允釐。災沴可以消矣。治平可以期矣。伏願殿下。勿以人廢言。留神察納。亟允三司之請焉。上曰。當留意矣。出擧條刑曹參議朴天行曰。今此我聖上臨門博詢。寔出於遇災修省之義。甚盛擧也。滿廷臣隣。孰不欽仰。如臣謏陋。無足以對揚萬一。而適叨刑官。竊付執藝之義。敢此。仰達。淨掃囹圄。療治疾病。儘是前代之令典。惟我列聖朝惻怛之敎。屢見於實鑑。先大王受敎。昭載於通編。有以見大聖人欽恤之盛德。前後一揆。而飭久解弛。無論京外。率多廢却。每當祈寒盛暑。輒致凍餓薰鬱。不待桁楊之加。已多疾病之作。宛轉呼號。慘不忍見。此非但大有欠於恤囚之德音。亦足爲干和之一端。令各道道臣另加察飭。如有不善擧行。以致罪囚瘐死之弊。則該守令摘發論罪。京則自臣曹頻加嚴飭於典獄官。如有不謹。隨現重勘之意。出擧條申飭。恐合事宜矣。上曰。依爲之。出擧條兵曹參議李夔曰。城內夜巡。巡廳爲主。受牌出入。法意甚重。而在前巡將。多是閑散雜岐。上司之蔑視凌侮。已成謬習。每當公退之時。或有侵夜之慮。則輒下分付。俾勿執捉其罷歸之下隷。莫重行巡。分付勿禁。已極乖當。而無知下隷。憑藉恣行。一或被捉受棍。必也報復而後已。巡廳數三殘隷。疲於推捉。不勝其苦。如是而其何能不畏强禦。專意夜禁乎。此後則上司分付之弊。一切嚴防。行巡之吏與卒。無得任意推捉之意。成節目申飭。以爲重巡綽之地。恐合事宜矣。上曰。令本曹稟處。可也。出擧條工曹參議徐有成曰。今之進言者。皆曰貽燕謨。顧今日急先務。孰有大於此者乎。第念貽燕之本。專在於聖上之身敎。身敎之方。不越于勉聖學三字。伏惟我殿下。以聰明睿知之姿。盡學問思辨之工。有非如臣膚淺。所可仰窺其萬一者。而帝王之學。自與匹庶有異。日御法筵。討論經傳。是帝王之學也。政令施措。隨事當理。是帝王之學也。恭惟我殿下燕涓蠖濩之際。不離方冊。年少文學之士。節次抄進。萬機之暇而常與之討論。講究典學之工。非不勤矣。而經筵。取稟。多歸停頉。不時召對。絶無僅有。則講學之道。不可謂盡其方矣。民憂國計。每講於賓對。微官下僚。亦勤於論訪。庶事之繁。而無或有留滯叢脞。無逸之治。非不至矣。而言事之疏。或曠日而賜批。有司之事。或過勞於聖慮。則政措之際。不可謂盡其道矣。伏願殿下。不自滿暇。益懋緝熙。使博約兩至。知行兼盡。聖學日躋於高明。聖治日臻於巍蕩。則惟我春宮邸下觀感興起之方。亶在於是。而轉災爲祥之道。亦不外於此矣。惟殿下懋哉懋哉。上曰。當留意矣。出擧條三司合啓。鄭致達妻事。上曰。不允。德相事。上曰。不允。龜柱事。上曰。不允。兩司合啓。澤遂事。上曰。不允。李觀源事。上曰。不允。啓能事。上曰。不允。趾賊等事。上曰。不允。煥億事。上曰。不允。衡事。上曰。不允。炯采事。上曰。不允。復榮事。上曰。不允。夏賊事。上曰。不允。府啓。金壽賢事。上曰。不允。河翼龍事。上曰。不允。瑩中事。上曰。不允。國榮事。上曰。不允。尹得孚事。上曰。不允。金斗默事。上曰。不允。煥九事。上曰。不允。李魯春事。上曰。日前臺啓。已有措辭下批者。然而尙不停止。不必賜批。而當此臨門求助之日。若於此啓。徑先葛藤。則卿等雖有昌言嘉謨之欲陳者。勢將無以敷陳。日後傳啓時。當措辭。下敎矣。出擧條院啓。金壽賢事。上曰。不允。河翼龍事。上曰。不允。克觀等事。上曰。不允。恒善等事。上曰。不允。朴宗集事。上曰。不允。尙魯事。上曰。不允。國榮事。上曰。不允。夢麟事。上曰。不允。尹得孚事。上曰。不允。李光殷事。上曰。不允。炯魯事。上曰。不允。煥程事。上曰。不允。李魯春事。上曰。日前臺啓。已有措辭下批者。然而尙不停止。不必賜批。而當此臨門求助之日。若於此啓。徑先葛藤。則卿等雖有昌言嘉謨之欲陳者。勢將無以敷陳。日後傳啓時。當措辭。下敎矣。出擧條行大司憲金履素所啓。臣於李魯春啓辭批旨。益有以欽仰我殿下求助之盛意。而臣伏聞日前憲臣。更發此啓。傳之政院。至有承宣退却之擧云。設令喉院承命退却。已非惟允之義。況此啓停連。大關義理節拍處。則旣傳之後。豈可惟意退斥乎。大關後弊。不可無罰。請伊日當該承旨。施以削職之典。上曰。不允。出擧條又所啓。臨門朝參。卽大朝會也。滿庭臣僚。莫不待漏而齊會闕庭。以待嚴鼓。隨班就列。而俄者三品數人。乃於二嚴旣下。百官聚位之後。始爲追入。事極駭然。況以朝儀不嚴。飭敎連下。而如是稽緩。亦關紀綱。請追入之人。捧現告罷職。上曰。依啓。出擧條又所啓。新除授持平閔彝顯時在京畿驪州地。請斯速乘馹上來事。下諭。上曰。依啓。出擧條又所懷。近來燕購冊子。皆非吾儒文字。率多不經書籍。左道之熾盛。邪說之流行。職由於此。觀於昨年已現露者。亦可知也。此而不禁。其爲乖心術而害世道。容有極哉。臣謂另飭灣府。凡係書冊之不當購而購者。一一照察。嚴加禁防。如或不遵朝令。潛自出來。有所現發。則使臣及灣尹。從重論勘。當該譯官。照法嚴繩。宜矣。上曰。所奏甚好。依爲之。仍令廟堂。別立禁條。行會該道。可也。出擧條又所懷。所謂都庫。卽都民難支之弊也。近來物價之騰踴。專由富人之都庫。多錢善賈。京鄕輻輳。乘便斂藏。觀時而射利。貴賤在其掌握。高低任其意欲。其流之弊。小民尤難。前此朝家非不洞禁。而都庫之漢。自來有力。朝令不行故耳。臣以爲。嚴飭京兆。都庫主人。一一査出。嚴刑定配。永絶其弊。使奸民有所懲戢。使貧民有所蒙惠焉。上曰。依爲之。出擧條又所懷。臣竊觀近年以來。水旱之警。轟燁之災。間多有之。而迺者陽宗之薄蝕。又在於月正元日。仁愛之天。所以警告之者。亦云摯矣。惟我殿下。對越方寸。不敢遑寧。責躬之敎。屢形於十行求助之言。下及於百僚。以至有臨門博詢之擧。此正今日殿下轉災爲祥之機也。臣嘗聞先正臣李滉之言曰。董仲舒劉向之徒。以某災爲某失之應。固已太拘拘。而其或有不相應。則適啓人君不畏不憂之端也。蓋君之天。猶子之親。親心有怒於子。子之恐懼修省。不問所怒與非怒。事事盡誠而致孝。則親悅於誠孝。而所怒之事。竝與之渾化無痕矣。不然。只指定一事。而恐懼修省於此。餘事依舊恣意。則何以解親怒而得親歡乎。至哉。先正之言也。是誠後世人主遇災修省之一龜鑑也。雖然古人亦云。災不虛生。必有所召。今日之災。又安知必無所召之端乎。試以人事上推之。殿下圖治之誠。非不至矣。立志不固。規模未定。不免因循之歎。典學之工。非不篤矣。而講筵頗稀。停日居多。不免作撤之歎。廟堂之臣。謀身爲工。而未聞有任怨做事之風。芻牧之吏。肥己爲能。未見有爲國分憂之效。國賊未討。王綱解紐。凶魁狺然而覬覦。禍孽狙伺而跳踉。義理益晦。隄防漸壞。嘗試之跡。顯發於凶疏闖呈之日。甄錄之恩。或及於聲討方嚴之際。名義掃地。縉紳士族。弁髦四維之防。風俗不古。閭閻奸猾。咆喝三司之禁。朝綱日頹。悍弁肆凌轢之習。侈風越盛。下賤多踰濫之服。武備疎虞。全昧陰雨之綢繆。糴弊滋增。轉致生民之困瘁。凡此十餘條云云。何莫非致咎之端。而天道玄遠。旣不敢知的在某事之失。則殿下所以恐懼而修省者。亦豈但以一政一事而已哉。必也無政不修。無事不擧。內自本源之微。外及施措之間。毋不實心講究。實政做去。求所以仰格天心。如孝子之至誠致孝。務悅親心。則商中宗周宣王因災異而致中興。亦不過用是道耳。臣謂體先正理到之言。事事修省。以盡消弭之策宜矣。上曰。言多切實。當體念矣。出擧條又所懷。遇災修省。臨門博詢。乃是好問好察之聖意也。自大小臣僚。以至衛士。使之盡言。則今其所言。未必盡是對揚聖德。贊襄嘉謨。而盈庭敷懷。皆出必陳之意。執藝論見。自是捄弊之方。則其中亦必有可取之言。可施之策。臣以爲。亟令攸司劃卽覆奏。量宜採用。克恢擇蕘之盛。以盡求助之實焉。上曰。當依此爲之。出擧條又所啓。臣言議風裁。何嘗一分近似於風憲之長。而前後冒膺。幾至十餘遭。輒皆因緣事會。逃遁不得。畢竟生疣。尙切惶恧。昨於夜深之後。見職除命。忽下於朝參在明之際。天牌儼臨。分義是懼。遂不免章皇出肅。仍參班聯。草草陳腐之說。不足以仰副聖意之萬一。而乃於奏啓之際。誤陳啓辭於下諭之後。至被承宣之請推。臣於是。滿心慙惶。無地自容。其何可一刻晏然於臺次乎。請命遞斥臣職。上曰。勿辭。亦勿退待。出擧條又所啓。臣於陳啓時。做錯之失。俄者引避。未蒙恩遞。靦然退伏。若無所措。又遭儒臣之規警。荐被重推之命。莫非臣昏謬顚錯之致。尤何可一刻蹲仍於職次乎。請命遞斥臣職。上曰。勿辭亦勿退待。出擧條執義李敬一所啓。臣言議巽懦。見識魯莽。前後臺職。屢試蔑效。而亞憲除命。連下於五六日之內。朝參有命。召牌儼臨。冒沒出肅。黽勉登筵。當此臨門求助之日。身忝諫官。宜陳所啓。而只達所懷。致勤嚴敎。至有承宣請推之擧。滿心慙恧。無地自容。以此情踪。何可一刻晏然於臺次乎。請命遞斥臣職。上曰。勿辭。翊休曰。執義李敬一再啓煩瀆。退待物論矣。上曰。知道。出擧條掌令沈鏗所啓。臣見識魯莽。言議巽軟。本不合於淸朝耳目之任。而朝參有命。怵畏義分。章皇出肅。冒沒登筵矣。陳啓之際。未及承批。徑陳他啓。大損臺體。責敎截嚴。至有問備之命。臣滿心慙恧。無地自容。何可一刻晏然於臺次乎。請命遞斥臣職。上曰。擧措大損臺體。似因生疎所致。勿辭。亦勿退待。出擧條掌令沈鏗推考事。榻前定奪掌令金熙朝所啓。除旨之下。輒稱在外。誠一近來痼弊。臨門朝參。定在元正。遇災求言之聖意。孰不欽仰。而以三司之不備。連日開政。多稱在外。其所下鄕。雖未知事故之何如。而以跡觀之。實涉巧避。請朝參出令後。稱在外人。亟施譴罷之典。上曰。依啓。出擧條又所啓。童蒙敎官自初設置。蓋所以摸倣家塾。訓迪蒙學。其法意甚美。而挽近以來。爲敎官者。每當入侍之時。多率童蒙。名以訓下。及其平居。全然無事。受學之徒絶少。發蒙之效未聞。名存實無。莫此爲甚。請另飭銓曹。以有文學善敎誨之人。隨窠擇差。悉心訓導。俾有實效。上曰。依啓。出擧條又所啓。朝家之申飭守令。毋得離次廢務。蓋出於爲民之聖意。而至於武臣別軍職。身係宿衛。多曠官次。一切公務。付之兼官。兼官則不能無以客代主之別。詞訟糶糴。不得一一綜理。吏緣爲奸。民受其弊。請武臣別軍職時在外任人。亦依他守令例。許令專意在官。毋至久曠。上曰。依啓。出擧條朝參出令後。三司稱在外人一倂罷職事。榻前定奪持平金載翼所啓。臣言議巽軟。見識魯莽。淸朝耳目之任。豈有一毫近似。而沐浴義重。冒沒承膺。日前以李魯春事。有所發啓。而蓋當初別樣處分之敎。旣知其非屬魯春。而屬臺官。則向來姑停。全沒着落。臺啓體重。固不可無端徑停。故臣果重發其啓矣。不意承宣。旣受而旋却。往復數三。終不捧納。名以臺啓。見格喉院。事未前聞。此路一開。後弊難言。此莫非臣之庸愚殘劣。見輕同朝之致。因仍蹲據。斷無是理。旋因淸齋。原啓自在姑停中。故不敢爲引避之計。泯默而退。慙愧之私。歷日冞切。朝參有命。促敎荐下。不敢違遨。未免冒參。以此情踪。勢難仍據於職次。請命遞斥臣職。上曰。勿辭。亦勿退待。出擧條又所懷。殿下遇災警惕。臨門博詢。百僚咸造。各陳所懷。雖未知所言得失之如何。而殿下皆以體念留意爲批。大聖人虛己取人之德。孰不欽仰。而第歲初朝參。無歲無之。廷臣進言。殿下優批。皆如今日。而不見略加採用。克著成效。則今日體念之敎。安知不復如前日耶。此雖由於陳談腐說。不足爲眞實體念之資。而實是聖上益加留意處。故敢此。仰達矣。上曰。當留意矣。出擧條又所懷。殿下自御極之初。深軫科場之弊。屢下飭敎。申嚴舊禁。爲士子者。亦皆畏愼淬勵。庶幾有濟濟之風。而近年以來。法禁漸弛。依舊紛挐。枷械相續而冒犯不絶。此亦猶屬餘事。無文借述。最爲科場之蟊蠧。此弊不革。則科場無可靖之日。捄弊之方。莫過於面試。殿下間或行之。而未嘗立法定制。故冒赴濫占。看作常事。士習之日壞。人才之不興。職由於此。或謂面試之擧。近於迫切。而臣則以爲。作爲定制。永久遵行。則倖門自杜。初無迫切之患矣。自今始定爲面試之規。以嚴科試之法焉。上曰。御極以後。大小科場。未嘗面試。意蓋在矣。不允。出擧條又所啓。臣初登筵席。隨事生疎。所懷誤以啓體仰陳。至被承宣問備之請。雖荷勿推之命。而昏謬憒憒之狀。於是乎難掩。何可晏然於臺次乎。請命遞斤臣職。上曰。勿辭。亦勿退待。出擧條又所啓。臣俄以李魯春發啓事。有所引避。雖承勿退待之命。而滿心慙愧。無地自容。今者又有儒臣譴罷之請。聖德包容。只下問備之命。而情地惶蹙。轉益難安。其何可更爲抗顔於臺次乎。請命遞斥臣職。上曰。勿辭。亦勿退待。出擧條行大司諫沈豐之所啓。惟我殿下。十載臨御。一念圖治。乾惕之工。罔弛於宵晝。煦濡之澤。洋溢於內外。宜若天心悅豫。休祥畢臻。而雷風之警。水旱之災。間多有之。又於今年元朝。迺有日蝕之咎何哉。噫嘻。天道玄遠。姑不敢知某事之必爲某應。而臣愚死罪。竊恐我殿下對越修省之誠。或有所未盡於燕閑幽獨之地。政令施措之方。或有所未盡於奮發振勵之規歟。試以一二事言之。經筵所以進聖學。而三講之規。屢月曠闕。僅或一再開筵。方其進講之時。卽不過草草備例而止。賓對所以講廟謨。而六對之法。猶未遵行。援例頉稟。輒以無公事爲言。雖當進對之日。亦不過回啓稟處而已。此雖經幄之臣。不足以仰裨顧問之一二。廟堂之臣。不足以對揚聖旨之萬一。致使經筵之或作或撤。賓對之有名無實。而實恐我殿下典學之工。不免因是而有遜緝熙之美。殿下圖治之念。不免因是而或欠振勵之方。則是豈環東土億萬生靈。少須無死。䕤見德化之始望也哉。人主之心。固是萬化之源。天人之應。只在語默之間。爲今日轉災爲祥之道。諒不外於我殿下方寸中耳。請益勉聖學。務盡對越之誠。策勵群工。期致振作之效。上曰。依啓。出擧條又所啓。惟我春宮邸下。睿姿天縱。知慮夙就。衣尺之齡。今已五歲。封冊之禮。亦旣三載。伏想我殿下身敎之法。物誨之方。宜不待臣言之仰勉。而目今春晷漸和。講筵將開。政宜延訪山林之士。廣加弓旌之招。使之左右遊處。朝夕起居。濡染於孝仁之術。涵養乎道義之則。優遊熟習而溫文日就。薰陶長養而德性自然。以迓億萬年無疆之休。以鞏億萬年無疆之基。而獨奈草野之賢。遐心未廻。宮僚之列。耆德猶罕。其視古聖王蒙養早諭之道。猶有所未盡焉者。請亟降敦勉之諭。務盡招延之禮。期致于于之美。俾成補導之功。上曰。依啓。出擧條又所啓。言路之開閉。實關有國之興替。故古人謂國之有言路。猶人之有血脈。臣愚死罪。亦以爲。言路之不通。甚於日食之災。蓋自古遇災之時。必以求言一路。爲捄災之方。而言路不通。則更無消弭之策故耳。伏覩我殿下。臨御以來。未嘗罪一言者。博詢廷僚。導之使言。則殿下亦未嘗以開言路三字。爲今日之急務。而試觀臺閣之臣。以緘口爲義。草野之士。以出位爲戒。以至縉紳之列。推罷猶稀。則君違之箴。衮闕之補。固無怪乎仄聽而無聞矣。此雖今日廷臣。工於謀身。不能謀國之罪。而殿下來諫之道。亦有所未盡而然矣。第以目下事言之。噫懲討之義。國人之所同憤。擧朝之所同聲。而一例靳持。輿情久鬱。甚至執法之請。不惟不賜之允。乃反設爲禁令。鉗制一世。儒臣之疏。不惟不賜之答。乃反斤以嘗試。仍令勿捧。臺啓停連。自有公議。而或因重發。遽加譴罷之罰。或已傳啓。而至降還給之命。言路之不通。實由於此。臣竊爲殿下惜此擧也。請亟恢轉圜之量。務盡來諫之道。前後下敎。一倂還收。俾有求言之實效。上曰。來言不在於一二傳敎之還寢矣。出擧條又所懷。噫嘻。近年以來。懲討愈緩。義理益晦。元惡巨慝終歸屈法而伸恩。劇逆大憝。又復接跡而踵起。蔓滋節生。愈出愈凶。枝葉雖翦而亂本未拔。梟獍雖戮而種落未鋤。十年故紙。幾弊三司之舌。八域含生。猶戴一天之頭。許大朝廷上。無一人拚棄性命。以效臣死之義。去年如是。今年如是。及至歲籥之又新。未見王章之獲伸。是固群下不忠不誠之罪。而亦不能無憾於天地之大矣。夫懲討二字。固是擧國之同聲。我殿下亦未嘗不以爲不容少緩。而獨奈濡忍遜於廓揮。鎭安近於姑息。殄戮之典。應施而不施。黨與之節。當問而不問。或立禁條而使不敢言。或允臺啓而施改律名。致使人心之陷溺。如水益下。堤坊之不嚴。日甚一日。凶徒覬覦。醜類生心。狺然狙伺。仰視俛劃。不知何樣禍機。伏在冥冥之中。元朝日食之變。亦安知不由於此輩跳踉之兆耶。臣謂亟允執法之請。各正當施之律。以答非常之災。以紓無窮之憂宜矣。上曰。目今衮闕時政。所可言所可陳者何限。而以此陳腐之說。徒塞求助之擧可乎。出擧條又所啓。臣之言議風裁。本不近似於淸朝耳目之任。而諫長除命。忽下於臨門求言之時。召牌儼臨。義分是懼。遂不得不章皇登筵。以草草數語。略效一日之責。及承批旨。誨責備至。以陳腐爲敎。臣滿心慙惶。若無容措。臣職在言地。不能對揚聖意。致勤責敎。其何敢一刻仍冒於臺次乎。請命遞斥臣職。上曰。勿辭。亦勿退待。出擧條又所懷。國之有紀綱。所以明上下而辨貴賤也。故曰。善觀天下者。不視天下之安危。先視紀綱之理亂。近年以來。綱維紊亂。法紀解弛。閭巷賤卒。濫作朝士之服着。街市兒童。斤呼宰相之姓名。便成習俗。人不知怪。此已非細故。而苟究其本。則亦有其由。朝廷者。萬民之紀綱。大庭朝賀。班次無序。而臺監糾正。無所顧忌。筵席奏對。剿說相尋。而承宣問備。視若文具。公朝之會。諧調成風。文武之間。體例就紊。廉階由是而不嚴。俗習由是而不古。有識之寒心。容有極哉。臣謂申飭廟堂。董正群工。以爲振朝綱修法紀之方宜矣。上曰。依爲之。出擧條又所懷。人臣無外交。禮意甚嚴。而況今大國之於我國。防限自別。使事關係。物貨交易之外。宜無一毫干涉。而近聞我國使行到彼時。我人尋訪彼中人士。或筆談或唱和。至求弁卷之文。及夫出來之後。書札之往復。香茶之贈遺。頻頻有之云。此而不禁。後弊難防。臣謂自今以後。使行往來時。設爲禁條。另加痛斷。如或冒犯。繩以重律。斷不饒貸。不飭之使臣。亦爲論勘宜矣。上曰。不特禁斷。自有常律。令廟堂措辭稟處。可也。出擧條司諫趙衍德所啓。臣待罪南邑時。稔知軍政之疎虞。故敢此。仰達矣。夫軍兵卽有國之大政。戎器亦陰雨之備。而近年以來。殿下每軫恤民之情。連下停操之敎。外邑軍民。鼓舞聖澤。賴以息肩。而論以詰戎之政。實有無窮之慮。考其軍簿。逃故太半。閱其戎器。蠧傷居多。所謂軍額。兵械虛簿而已。設有緩急之時。實無用武之策。其所軍額之査整。戎器之繕修。不可少緩。請令廟堂。分付道帥臣。各別嚴飭。上曰。依啓。出擧條獻納曺允大所啓。人君之爲治。先立其志然後。治道可言也。是以。志於三代則爲三代。志於漢唐則爲漢唐。而惟在於立志何如耳。臣竊覸殿下。御極之初。銳意圖理。精一之學。必以堯舜自期。雜伯之治。必以漢唐爲恥。政令注措之間。若可以挽回世道。唐虞三代之域。環東土大小臣民。孰不聚首拭目。以仰新化之成。比年以來。聖志未免因循。庶事終歸叢脞。以言乎聖學。則備例講讀而已。以言乎治規。則循塗守轍而已。廟堂之上。以簿書期會爲能事。臺閣之中。以依違苟且爲要務。官惟其人。而名器每涉於濫雜。治宜剛克。而刑政太近於寬縱。奢侈成風。財用日匱。紀綱不振而名分日紊。唐虞三代之世。尙矣無論。而漢唐少康之治。反有不及。由是觀之。魏徵所謂十漸之說。不幸近之。此豈殿下之所自期。而群臣之所以仰望於聖明者哉。此蓋由於人心不古。澆俗難化。以致聖志之消沮。未得世道之昇平。而惟是牽補架漏。冀幸目前之無事而已。然而五帝三王。不易民而化。則若其治敎之行。安有古今之異哉。特殿下之立志。猶有所未篤故耳。請益勵聖志。必以挽回世道爲己任。而無致虧簣之歎焉。上曰。依啓。出擧條又所啓。古昔聖王。以任賢爲急。而未嘗孜孜於細務也。是以虞舜之世。九官十二牧。分理其職。而舜則恭已面南。如天運於上。而四時寒暑。各司其序。此所謂臣勞於下。而君逸於上也。今則不然。殿下躬親細務。下行有司之事。上自廟堂。以至百執事。擧皆依違前却。袖手仰成。此蓋滿廷臣僚。無有對休命。而當聖意者。故殿下不得不兼理衆職。臣亦知殿下非樂爲也。然而古之賢相。惟此以人事君。不以細務爲職。豈以殿下之明聖。而不念獨運之妨於治體乎。請繼自今。勿親細務。得賢委任。使治體立而成效著焉。上曰。依啓。出擧條正言李羽晉所啓。全羅兵使許𣷯。崇飮而時或狂酗。嗜利而專無忌憚。軍校施賞之資。盡入私橐。而按例試才。一不設行。營屬差任之際。大開賂門。而醜謗瑣說。一道公傳。至於邊門城堞。卽係帥臣之大政。而前此莅任者。莫不修葺。𣷯則在職周歲。慢不爲意。一任雨潦之崩頹。初無撮土之補築。其他不職之狀。貽笑之資。有難一二枚擧。邊閫重任。不可付之於如許庸瑣之人。請全羅兵使許𣷯罷職。上曰。遠外風聞。有難準信。爲先拿處。可也。出擧條又所啓。恩津縣監朴健陽。自在賢關。素多誚謗。及當分憂。不思悛習。魚貿勒徵。浦民有流亡之患。場稅濫捧。商旅多愁怨之聲。濫杖而肆狂悖之性。糴紊而任狡猾之吏。餘他猥瑣之擧。駭妄之狀。不一而足。闔境之民。皆願速去。如此不職之人。不可置之於字牧之列。請恩津縣監朴健陽。施以削職之典。上曰。此亦風聞。有難輕許。爲先拿處。可也。出擧條又所啓。楊根郡守尹馹。性本躁暴。政多苛急。刑杖之濫酷。吏民殆不安堵。市直之刁登。商賈多不入境。餘他可驚可駭之端。似非常性人所爲。不可以衰劣之人。置而不論。請楊根郡守尹馹罷職。上曰。不可但歸之於風聞。依啓。出擧條又所啓。金光運之爲光陽也。恣行不法。專事肥己。還起田之偸食五結。人口米之百石加徵。卽係貪猾之大者。至於禁松一款。最爲沿邑之大政。而乃敢恣意斫伐。發賣於鐵店。多取家材。船運於其家。闔境愁怨行路唾罵。及其貶罷之後。擧皆踴躍相賀。如許貪猾之吏。不可以官職之已遞。有所容貸。請前縣監金光運拿問嚴覈。從重勘罪。上曰。誠有是也。豈可不如法嚴繩。依啓。仍令該道詳査狀聞。以懲貪墨之習。可也。出擧條又所啓。末副薦武士之入屬兩營騎士。以爲久次入仕之路。節目甚嚴。故每於口傳之時。必以取才優劣。納馬先後。循次許入。無敢低仰。便作金石之典。近日曺學臣爲騎士別將也。循私越次。略無顧忌。武夫呼冤。傳說狼藉。此雖微事。足觀驕弁蔑法之習。亦爲武士解體之端。請騎士別將曺學臣削職。此後則另加嚴飭。俾無如前操縱之弊。上曰。依啓。若此而該營將臣。不能早卽摘發勘罪。極爲駭然。該大將爲先從重推考。仍自該營嚴査草記。可也。出擧條又所啓。臺啓事體。不輕而重。旣登前席。敷陳啓辭之後。苟非承批或被遞。則例不得退出。而掌令沈鏗。混奏兩啓。不得承批。遽爲引嫌。因卽退出。大損臺體。極涉駭然。不可以生疎之致。置而不論。請掌令沈鏗削職。上曰。依啓。出擧條又所啓。臨門朝參。卽大朝會也。入侍承宣。做錯多端。分房則有推諉之失。擧行則有生疎之失。奏對則有顚錯之失。當推不推無一擧職。事係失儀。極涉乖當。請入侍承旨竝罷職。上曰。依啓。出擧條又所懷。言路之不通。實爲有國之大患。其流之害。反有甚於天災。蓋仁天之警。容或有轉。而爲祥之道。言路不通。而國之能爲國者幾希。從古遇災之時。必以開言路一款。爲急務之急務者。政以是也。今我殿下側身修省。廣詢廷僚。開示進言之路。博求消災之方。宜其嘉謨滿廷。直聲盈耳。而臣愚死罪。竊以爲。殿下雖勤於求言。而昌言必不得聞也。何則。殿下於卽祚之初。未嘗罪一言者。稍涉衮闕則輒賜優奬。近年以來。漸不如初。訑訑之色。溢於辭敎。强沮國人聲討之義。則至乃設法而禁之。厭聞廷臣鉤覈之論。則反或嚴辭以怵之。粗進可口之劑者。多蒙寵納之批。略效批鱗之語者。顯示厭薄之意。處分姑停。絶是罕有之例。而遂作成憲。舊啓新發。實循公共之論。而過加摧折。間或有一二論事之章。亦不無利害得失之見。而言涉時政。則惟是令廟堂稟處。事關民隱。則不過下道臣詢問。終未見一事之採用。而徒作公車上休紙。然則向所以求之者。適足以循事例。備觀瞻而已。烏在其求言之急乎。夫君臣之間。等威截然。雖使和顔以導之。爵賞以勸之。猶懼其不敢自盡。今殿下不惟不賜之開納。乃或郵罰之踵至。所以言責之臣。亦皆百計規免。强而後進。而趑趄囁嚅。熟揣深量。上恐觝觸之嫌。而不敢爲硬硜之論。下懼疑怒之至。而不敢爲推罷之啓。似此言路。其將曰開乎否乎。此雖今日廷臣不忠不誠之罪。而臣愚死罪。竊恐我殿下來諫之誠。亦有所未至而然矣。噫。言路之開閉。實關有國之興替。誠能實心諮訪。實心採納。使臨門博詢之擧。徒作一場文具而止。則消災致祥。特一轉移間事也。臣謂亟恢虛心之度。務從逆耳之論。俾有求言之實效宜矣。上曰。當留意矣。出擧條又所懷。臣有區區所懷。敢此繼達矣。臣近叨雷肆。經旬持被。延頸之誠。有倍常品。第岐嶷之表。雖未仰瞻。而溫文之德。伏想漸就。我殿下所以身敎之聖謨。早諭之弘規。必無待群下之仰勉。而若稽夫子之贊易曰。蒙以養正。聖功也。是以古者聖王敎世子也。自在孩提之時。必與正人居處。奇袤之珍。不進於耳目。端方之士。常接於左右。凡於起居飮食之節。無一不出於正。然後習與知長。德與日新。以得乎心傳精一之妙。作聖之根基。實不外此。顧今尺衣漸長。春煦向暖。政合頻開胄筵。招見宮僚。而亦不必拘於禮節。務使士夫之親接居多。宦妾之昵近常少。則養正作聖之功。自在不言不知之中矣。臣謂深惟贊易之義。克軫養德之術。稍待春和。時開講筵。追三代敎儲之規。啓萬年無疆之休宜矣。上曰。當留意矣。出擧條又所懷。泮庠課試。法意甚美。非直爲較藝之方。發解之選而已。乃所以培養士習。激勵文風。揀少年鳴世之才。備他日華國之用。是以國朝以來。名儒巨工。率多發軔於此矣。及夫世級漸降。士習漸渝。育莪之地。便作爭奪之場。飭躬之士。或有歛避之歎。有識之寒心。厥惟久矣。頃因泮場之嚴戢。致生無前之變怪。至登於臺臣之章。士林之羞恥。已無可言。至於外場欄入之弊。比或有之。而仄聞近日不徒不以爲怪。乃反看作常事。不顧衆目之嗤點。敢爲靦面而冒犯。萬口喧傳。莫不駭惋。嘵嘵之言。亦難盡信。而豈意多士思皇之列。有此無忌憚沒廉恥之變乎。旣往難以追究。將來在所嚴禁。而生進會圍在近。難保此弊之必無。臣謂預飭館學之官。布諭京外之儒。痛革奸竇。無使犯科。泮庠則使應赴儒生。咸入場內。離場外一步地者。直以科場弄奸律施之。如前奸弊。苟或現發。則不飭主試之臣。從重勘罪宜矣。上曰。依此申飭。可也。出擧條又所懷。易曰。節以制度。不傷財不害民。語曰。節用而愛民。古聖王所以節財用者。非直富國之計。實爲裕民之本故也。近來府庫告竭。尾閭多岐。十年之蓄。初非暇論。一歲之支。尙患不贍。國計之哀痛。識者之憂歎。容有極乎。國家經費。專在於戶兵二曹。而試以臣所覩記者言之。臣於壬寅年間。待罪軍色騎郞也。本色一年之入。足支一年之費。每有贏餘。以備封樁。至於昨年冬之復叨該郞也。庫儲頗縮於頃年。經用常艱於每月。故竊取歲費之數。較諸歲入。則幾乎相當。無甚贏餘。壬寅於昨冬。不過四歲。而經費漸增。庫儲之漸耗。如是相懸。今若因循遷就。苟無別般節省。則安知數年以後。所入不支於所費。反不如昨冬之視壬寅乎。凡今日冗濫之費。尾閭之泄。亦豈無許多弊端。而隨處補漏。莫如溯源。苟求裕財之要。亶在節用。節用之本。無過崇儉。所以節用也。崇儉也。誠爲民憂國計之急先務。而原其大本。則亦惟在於我殿下菲衣卑宮。躬行之如何耳。臣謂深軫節用之訓。益懋昭儉之德。以爲裕國裕民之方宜矣。上曰。亦當留意矣。出擧條全羅兵使許𣷯。恩津縣監朴健陽拿處事。榻前定奪掌令沈鏗削職事。榻前定奪入侍承旨一倂罷職事。榻前定奪承旨前望單子入之事。出榻敎新除授承旨待下批牌招事。出榻敎正言柳畊所啓。陵寢祭享。事體莫重。例於節享時。自銓曹計其程途。前期二日。差塡典祀官。使之受祭物先詣矣。今番正朝時。銓曹不卽趁期差遣。前二日薄暮。始投祭帖於殘司末官。倉卒氷程。達夜馳去。莫重祭駄。中路破傷。至於急報太常。更爲封進。事之不敬。莫此爲甚。請伊時差祭銓官。亟施譴罷之典。上曰。依啓。莫重祀享。有此欠敬之擧。聞甚悚然。差祭之不審。銓官固有罪矣。該寺再封祭物。不能草記論罪。事體所在。極爲寒心。當該公事提調。罷職。可也。出擧條又所啓。乘馹之法。自有定式。以騎曹事言之。判堂及該色堂郞外。無得擅騎。而昨冬李家煥之爲參知差祭長陵也。濫把驛馬。至於數匹。末乃載轎而還。旣非該堂。而濫騎馹馬。已涉可駭。雖是罷享。而歸路乘轎。亦爲寒心。請前兵曹參知李家煥亟施譴削之典。上曰。依啓。聞甚駭然。拿問處之。可也。出擧條前兵曹參知李家煥施以譴削之典。令該府拿問處之事。榻前定奪副校理李太亨所懷。今當歲首。朝參有命。一念政勤於弭災。至誠方切於求助。凡在廷僚。孰不欽仰。而第念今日。求言。亦近於文具。恐無以責其實效。雖以日昨臺啓一事言之。臺臣已傳於承宣。啓草至出於小報。職在惟允者。惟宜捧納。而徒緣怵迫嚴敎。未免還給臺臣。此等事例。前所未聞。若此不已。後弊難言。至於臺臣。則雖云再三往復。欲傳避辭。而終未能據臺例而苦爭。又不免因齋日而徑退。四日之後。今始來避。其壞損臺體。更無餘地。臣謂伊日承宣。施以罷職不敍之典。臺臣亦施以譴罷之典。宜矣。上曰。承宣事。臺啓已發。今無可論。臺臣事。譴罷過矣。未卽來避不無所失。推考。可也。出擧條又所懷。科場早呈。實爲近日痼弊。爲士者全不點檢。而惟以速呈爲能事。掌試者亦不諦察。而惟以早晩爲立落。夫如是故私作隷習之工。初不致意科製。高等之券。疵病尤多。甚非所以盡人才之道。而正科規之意也。前此申飭。非止一二。而只緣令甲無常。弊又如前。可勝歎哉。目今科期不遠。宜講矯捄之策。臣謂懸題時及呈券時。定其時限。限前毋得呈券之意。預爲知委多士。俾作一定之規宜矣。上曰。令廟堂稟處。可也。出擧條副校理趙弘鎭所懷。殿下之臨御。今已十年矣。聰明有臨。摠覽群綱。憂勤一念。不懈萬機。宜其治法政規。庶幾蔚然。而顧今朝無定制。化未成俗。較諸卽祚初圖治之時。則反有遜焉。是蓋由於尙文則過。而懋實不足故也。廟堂訏謨。不過前例之因循而已。臺閣言責。不過故紙之傳啓而已。兩銓政注。只循資格。而無擇人之實。八路守牧。徒襲虛僞。而無愛民之實。餘外所注措者。外面觀之。非不彬郁。而苟使深究。則皆欠實地。是以朝廷之上。修飭成風。閭巷之間。浮華是尙。無怪其政法之不立。而治效之愈邈也。夫爲政之要。莫過於懋實。所謂實者。實用其功之謂也。本之於心。爲實意。修之於身。爲實德。行之於事。爲實政。惟殿下以實意而修實德。以實德而行實政。則禮樂做治。必不爲文具之歸。聲敎所及。自當有誠孚之美。伏願殿下。深軫文勝之弊。益勤懋實之念。以爲定治規而成治化之本焉。上曰。當留意。出擧條又所懷。治民化俗之方。必使恩威竝行。寬猛互濟。然後可無偏勝之弊。而殿下御極以後。所以發政而施惠者。專尙于呴濡撫摩。蠲減惠恤之道。則方伯之臣。字牧之官。乃以施惠爲急務。施惠之不足。而其弊至於要譽。施惠之道。終歸難繼。要譽之術。每欲逾人。故講究多方。創行新規。甚至於以官長。而屈畏小民者有之。故編戶之民。習成傲慢。侮蔑牧伯者。無處不然。名分相混。紀綱不立。伏願從今以後。凡罹於法者。一付有司。勿以事細而有貸。又爲嚴飭道臣守令。毋作釣譽之政。必思正俗之道焉。上曰。當留意。出擧條修撰成種仁所懷。天下事。外若無可虞之端。而內實受病者。最爲識者之深憂。譬如人之一身。飮食容貌。雖似平人。而腹心先蠱。元氣潛鑠。則終至於莫可救藥之境。顧今國事之憂虞。何以異此。試以目下治象觀之。則似若旣安而旣乂矣。規模若可以粗立。生靈不至於甚困。內無輿服玩好之具。外無疆域竊發之患。驟而看之。實無顯著之疪瘼。而然而世道之澆漓。庶事之頹墮。莫近日若也。憂勤之念。屢形於絲綸。而群下猶復恬憘。蠲恤之政。每勤於歉歲。而實效終未下究。紀綱日紊。上下之名分已替。俗化漸壞。篤厚之風流難見。百弊層生。一變無期。此其故何哉。臣竊瞷我殿下。聖學高明。聰睿卓絶。萬機不遺於巨細。一世咸囿於範圍。而第伏念聰察太過。或欠大體之是務。文具反勝。未見實心之相符。臨事嚴迫則群工不暇於奔走。乾剛獨運則庶務專歸於上裁。志存涵畜而事或發露。始雖淬勵而終至因循。由是承望成風。牽架度日。以言乎廟堂。則建白無間。趨走爲恭。以言乎臺閣。則媕婀取容。逢迎爲事。以言乎銓曹。則取捨不明。排比成習。中權無詰戎之政。而紀律率多不嚴。方伯忽分憂之責。而災俵間或失檢。凡此形見之弊。實難毛擧以奏。而苟求今日之病源。則專由於我聖上躬率之未得其方耳。殿下苟於政令施措之間。惟以誠心做去。則上令下從。捷若影響。何患乎庶官之若是瘝曠。百度之若是叢脞哉。伏願繼自今惕然改圖。以爲大警動大振作之地焉。上曰。當留意。出擧條又所懷。三司言事之章。所係不輕。殿下惟當一賜覽觀。言固可用。則卽爲開納。語雖有咈。而亦宜優容。固不先示色拒之意。以防來諫之路矣。近日章疏間。雖關係懲討之大者。或有不槪於聖心者。則以此等章疏勿捧之意。預飭喉院。殆若設令而禁之者然。此不但有異於目下求言之聖意。實恐啓日後無窮之弊。諫長雖已言之。而未承允兪之命。伏願更加三思。特寢勿捧之敎焉。上曰。處分意有在矣。出擧條又所懷。他啓已了之後。末乃請下諭者。臺體卽然。而俄者憲臣。旣請下諭。又陳他啓。先後次第。未免倒置。揆以臺例。可謂做錯。臣謂大司憲金履素從重推考宜矣。上曰。依爲之。出擧條又所懷。執義李敬一之進前陳奏也。臣則以班次在後。雖未及詳見光景。而筵席擧措。甚多顚錯。臣謂執義李敬一亟施譴責之典宜矣。上曰。旣已遞差。別無加施之罰。置之。可也。出擧條又所懷。遇災求言。卽帝王家盛節。而今日臨門之擧。特出博詢之意。上自公卿大夫。下至凡百庶位。咸效執藝之義。仰副求助之眷。甚盛擧也。古所云嘉言罔伏。豈必專美。然而近日箴規之方。若遇事會。則君臣上下。皇皇汲汲。如將不及。而不過數日。又復寂寥無聞。雖以今日言之。殿下求言之敎。丁寧懇惻。寒朝臨門。酬酢如響。而日晡以後。聖心稍弛。或不無忙遽厭煩。草率了當之意。卽此以觀。則今日之事。恐不過一場文具而止矣。夫人君側身之念。不獨遇災之時。人臣進言之誠。奚但朝參之日。必也不遇災而常若遇災。非朝參而每如朝參。然後方能實心相孚。而不至於空言也。伏願繼自今至誠不懈。惟日憧憧。使今日求言之意。毋歸有始無終之歎焉。上曰。當留意。出擧條大司憲金履素從重推考事。榻前定奪上命吏兵房承旨及兵曹判書。在庭百官所懷。使之一一捧入。於是東西班及雜職之如司謁司鑰律學圖畫署之屬。衛士之如羽林禁旅挾輦將士扈衛軍官之類。交奏迭呈。積券成軸。有以見詢蕘之盛擧也。上還內。諸臣以次退出。